Siasatan SPRM berhubung penyelewengan dana pakej rangsangan di peringkat akhir

Siasatan berhubung dakwaan penyelewengan dana bantuan pakej rangsangan ekonomi yang didakwa mempunyai kaitan dengan seorang ahli majlis mesyuarat kerajaan negeri (exco) Kedah kini di peringkat akhir.Pengarah Suruhanjaya Pencegahan Rasuah Malaysia (SPRM) Kedah Shaharom Nizam Abd Manap berkata pihaknya kini di peringkat akhir mengumpul segala fail berkaitan sebelum mengemukakannya kepada timbalan pendakwa raya (TPR).“Kita akan kemukakan kepada TPR untuk peroleh keputusan dan tindakan apa yang sesuai dikenakan berhubung kes ini. Ada banyak tindakan yang SPRM boleh cadangkan kepada TPR, kalau positif kita dakwa tetapi kalau negatif kita akan lihat bagaimana.“Setakat ini, exco berkaitan yang didakwa terlibat dalam kes berkenaan masih belum dipanggil untuk memberi keterangan tetapi kita akan panggil dalam masa terdekat,” katanya ketika diminta mengulas mengenai perkembangan kes berkenaan.Pada 17 Jun lepas, dalam laporan media Shaharom mengesahkan pihaknya sedang melakukan siasatan berhubung dakwaan penyelewengan dana bantuan pakej rangsangan ekonomi yang dikaitkan dengan seorang exco Kedah.Katanya berdasarkan maklumat diperoleh, pihaknya mengambil inisiatif menjalankan siasatan awal bagi mengesahkan sama ada terdapat isu pelanggaran undang-undang berkaitan bawah bidang kuasa SPRM.Terdahulu, beliau merasmikan pelepasan program “Free Corruption Ride 2022 SPRM Kedah” yang berlangsung selama tiga hari dua malam di lima daerah iaitu Padang Terap, Sik, Kulim, Baling dan Kuala Muda yang disertai kira-kira 100 orang peserta.“Objektif program ini adalah untuk memberi peringatan kepada orang ramai agar menolak rasuah dan melaporkan perkara itu kepada SPRM, mendedahkan peranan dan fungsi SPRM serta menyalurkan maklumat kepada orang ramai agar tidak sesekali menawar dan menerima rasuah.“Kita berharap melalui program ini dapat meningkatkan integriti dalam diri masyarakat untuk memerangi rasuah serta dapat menjalinkan kerjasama erat dan padu antara SPRM dan masyarakat,” katanya.


Putera Charles dinobatkan sebagai raja Britain

Putera tertua dalam kalangan empat anak Ratu Elizabeth II, Putera Charles, hari ini dinobatkan sebagai Raja Charles III susulan kemangkatan ibundanya.
Pegawai Istana Buckingham di London mengesahkan Putera Charles, 73, dinobatkan sebagai Raja berkuatkuasa serta-merta.
Ia susulan kemangkatan Ratu Elizabeth II, iaitu monarki Britain yang paling lama bertakhta dalam sejarah negara itu, pada usia 96 tahun.
Raja Charles, dalam ucapan pertamanya, menyifatkan kemangkatan Ratu Elizabeth sebagai saat paling sedih bagi baginda dan seluruh ahli keluarganya.
"Kami berkabung atas pemergian seorang raja yang dihormati dan ibu yang amat disayangi.
"Saya pasti pemergiannya akan amat dirasai di seluruh negara, dunia, Komanwel dan semua individu," titahnya melalui kenyataan yang ditandatangani 'Yang Mulia Raja'.
Istana Buckingham, dalam satu kenyataan ringkas yang dikeluarkan jam 6.30 petang semalam, memaklumkan kemangkatan baginda dan bermulanya tempoh berkabung selama 10 hari.
"Raja (Charles) dan Permaisuri (Camilla) akan berada di Balmoral dan pulang ke London esok," menurut kenyataan itu.
Sementara itu, pemimpin di seluruh dunia memberi penghormatan dengan menzahirkan ucapan takziah terhadap pemergian baginda yang memerintah selama 70 tahun.
Perdana Menteri Britain baru, Liz Truss, yang tiga hari lalu mengangkat sumpah jawatan, turut meratapi pemergian baginda.
"Tuhan selamatkan Raja," katanya dalam ucapan yang tidak diungkapkan di Britain sejak 1952.
Selain itu, ratusan bunga dan lilin yang dinyalakan membanjiri pintu pagar Istana Buckingham di tengah London, sebagai tanda penghormatan rakyat negara itu terhadap pemergian baginda.


GPS, ‘kingmaker’ atau pembawa kestabilan?

Walaupun tidak semestinya memainkan peranan sebagai “kingmaker”, Gabungan Parti Sarawak (GPS) dijangkakan akan berfungsi sebagai pembawa kestabilan ketika perebutan kuasa dan perubahan kerjasama politik di semenanjung berlaku sebaik sahaja Pilihan Raya Umum ke-15 (PRU15) diadakan, kata pemerhati.Bercakap kepada MalaysiaNow mereka berkata mana-mana gabungan yang berjaya memenangi PRU15 perlu mengadakan kerjasama dengan GPS yang memerintah Sarawak, untuk mengukuhkan kuasa di peringkat persekutuan.Hisommudin Bakar dari Ilham Centre berkata, pertembungan dalaman Umno menyebabkan sukar untuk menjangka parti mana yang akan memenangi majoriti besar di semenanjung.Beliau berkata pertembungan antara Umno dan Bersatu contohnya, akan menyebabkan kedua-dua pihak perlu menjalinkan kerjasama dengan ahli-ahli Parlimen Sarawak untuk mengukuhkan angka mereka, dengan jangkaan GPS akan memenangi kerusi terbanyak di negeri Malaysia Timur itu.“Tumpuan akan diberikan kepada pertembungan di 165 kerusi di semenanjung,” katanya.“Politiking tanpa henti ini perlu diambil kesempatan oleh GPS. Tambahan pula GPS sudah membuktikan kekuatan mereka di Sarawak, saya percaya GPS akan menjadi tulang belakang kepada pembentukan sesuatu kerajaan yang stabil.”Katanya, sejak sebelum Pilihan Raya Negeri (PRN) Sarawak pada 2021, GPS sudah memainkan peranan besar memberikan sokongan kepada dua perdana menteri selepas tumbangnya kerajaan Pakatan Harapan (PH) pada Februari 2020.18 kerusi Parlimen dimiliki GPS dari Sarawak yang membantu Muhyiddin Yassin untuk mengambil alih jawatan perdana menteri selepas Langkah Sheraton.Disebabkan itu, GPS menjadi sebahagian daripada kerajaan persekutuan dan pada ketika ini bekerjasama dengan dua gabungan majoriti Melayu, Barisan Nasional (BN) dan Perikatan Nasional (PN).Pemimpin-pemimpin GPS turut dilantik menganggotai Kabinet, dengan empat orang dilantik sebagai menteri dan lima lagi sebagai timbalan menteri.Dalam kerajaan pada hari ini, GPS juga memberikan sokongan 18 ahli Parlimennya kepada Perdana Menteri Ismail Sabri Yaakob yang hanya mempunyai majoriti tipis sebanyak empat kerusi di Dewan Rakyat.Tawar menawar kuasaHisommudin berkata, mana-mana gabungan yang membentuk kerajaan diwajibkan untuk memberikan lebih banyak dana untuk pembangunan dan mengiktiraf hak Sarawak di bawah Perjanjian Malaysia 1963.“Ini memberikan GPS lebih kuasa tawar menawar untuk meminta lebih banyak dana pembangunan dan hak daripada kerajaan pusat untuk Sarawak,” katanya.Beliau juga memetik isu-isu seperti royalti minyak, pembangunan infrastruktur asas untuk air, elektrik, internet dan pendidikan.Pemerhati politik James Chin bersetuju, bagaimanapun tidak pasti sama ada GPS mampu menjadi kingmaker pada PRU15.“Ini perlu bergantung kepada keputusan PRU15,” katanya kepada MalaysiaNow.“Jika keputusan sengit di semenanjung, contohnya jika Umno dan BN menang lebih kurang 100, GPS akan menjadi kingmaker.“Jika Umno dan BN memenangi lebih 115 kerusi, mereka tidak perlukan GPS. GPS yang akan bergabung dengan mereka untuk menjadi kerajaan. Tetapi ia bukan lagi kingmaker.”Katanya perkara ini, akan menjadi tumpuan pada PRU15.“Mereka mahu kekal berada dalam kerajaan, tetapi pada masa sama tidak boleh membiarkan Umno menjadi terlalu kuat.”Oh Ei Sun, felo kanan Singapore Institute of International Affairs berkata GPS tidak boleh dikatakan sebagai kingmaker kerana mereka sentiasa mempunyai hubungan yang baik dengan BN.“Sama ada terdapat pendedahan Tajuddin atau tidak, PKR tidak berprestasi baik di Sarawak dan seluruh Malaysia,” katanya merujuk kepada tikam menikam yang berlaku dalam Umno seperti didedahkan bekas ahli Majlis Kerja Tertinggi Umno Tajuddin Abdul Rahman.“GPS dengan kelebihannya sebagai kerajaan dan menguasai sumber negeri sudah tentu akan berprestasi baik pada pilihan raya akan datang,” katanya.“Ia bukanlah kingmaker kerana perlu menyokong mana-mana gabungan. GPS sentiasa menyokong BN dan PN, tidak pernah menyokong PH.”Bagaimanapun Hisommudin tidak bersetuju, mengatakan GPS akan sekali lagi menjadi kingmaker.“Pada masa lepas, tumpuan hanya diberikan kepada dua gabungan besar, BN dan PH. Akan tetapi sekarang, gabungan baru muncul, PN mencabar dominasi kedua-dua gabungan ini.”Katanya, pertembungan sengit akan menyebabkan undi berpecah dan peratusan keluar mengundi rendah disebabkan sikap tidak peduli pengundi.“Kemunculan parti-parti baru seperti Pejuang, Muda, PBM dan lain-lain juga memberikan dinamik berbeza berbanding PRU14,” tambahnya.“Selepas pilihan raya, tiada satu parti yang akan memenangi majoriti mudah. Ini menyebabkan parti-parti Borneo menjadi penentu.”


Kes demam denggi meningkat 12.5% minggu lalu

Kes demam denggi pada minggu epidemiologi (ME) ke-38 iaitu dari 18 hingga 24 September tahun ini, meningkat 12.5% kepada 1,533 kes berbanding 1,363 kes pada minggu sebelumnya.
Ketua Pengarah Kesihatan Dr Noor Hisham Abdullah berkata peningkatan itu menjadikan kes demam denggi yang dilaporkan sehingga kini adalah 42,084 kes berbanding 19,423 kes bagi tempoh sama tahun lepas.
Beliau berkata kes kematian akibat komplikasi denggi juga meningkat kepada 24 kes berbanding 13 kematian bagi tempoh yang sama pada 2021.
“Jumlah lokaliti titik panas (hotspot) juga meningkat pada ME ke-38 iaitu 48 lokaliti hotspot berbanding 42 lokaliti pada minggu sebelumnya dengan 28 lokaliti dilaporkan di Selangor, Sabah (15), Kuala Lumpur dan Putrajaya (lima),” katanya dalam kenyataan hari ini.
Dr Noor Hisham berkata survelan chikungunya merekodkan lapan kes pada ME ke-38 dengan tiga kes di Kuala Lumpur dan Putrajaya, masing-masing dua kes di Selangor dan Pulau Pinang serta satu kes di Kelantan, sekali gus menjadikan kumulatif kes chikungunya sehingga kini adalah 646 kes.
Bagi survelan zika, sebanyak 1,452 sampel darah dan 15 sampel urin telah dijalankan saringan dan kesemua hasil adalah negatif.
Dalam pada itu, Dr Noor Hisham berkata musim hujan yang berselang-seli dengan cuaca panas merupakan keadaan yang ideal bagi nyamuk Aedes berkembang biak.
Justeru beliau menasihatkan orang ramai memastikan kawasan berhampiran rumah seperti taman rekreasi dan tanah lot kosong tidak mempunyai longgokan bekas berpotensi pembiakan dengan menjalankan gotong-royong melupuskan barang tidak terpakai di kawasan kejiranan.
“Nyamuk Aedes hanya memerlukan air yang sedikit untuk bertelur dan telur dapat bertahan selama lapan bulan dalam keadaan kering.


Sabah, Sarawak terima sehingga 18% peruntukan setahun bagi pembangunan asas

Sabah dan Sarawak masing-masing akan menerima antara 15% hingga 18% setahun daripada jumlah peruntukan pembangunan asas dalam tempoh Rancangan Malaysia ke-12 (RMK12).Menurut dokumen RMK12 yang dikeluarkan Unit Perancang Ekonomi, peratusan yang lebih tinggi daripada peruntukan itu akan diagih kepada sektor ekonomi di kedua-dua negeri yang seterusnya menyumbang kepada peningkatan infrastruktur dan kemudahan asas di Sabah dan Sarawak.Selain itu, sepanjang tempoh 2021-2025, lima bangunan Mahkamah Anak Negeri akan dibina di Sabah, sementara 10 Mahkamah Bumiputera di Sarawak bakal dinaik taraf untuk memberi perkhidmatan lebih baik kepada komuniti.“Kerajaan juga menetapkan sasaran untuk melaksanakan pemetaan tanah adat seluas 65,000 hektar di Sabah dan 397,000 di Sarawak sepanjang lima tahun RMK12,” demikian menurut dokumen itu yang dikeluarkan hari ini.Turut diberi perhatian adalah Perjanjian Malaysia 1963 (MA 63) yang proses penyerahan kuasa kawal selia gas dan elektrik di bawah perjanjian tersebut akan diteruskan dalam RMK12 dengan pindaan terhadap beberapa klausa perundangan selain mewujudkan badan kawal selia.Sementara itu, sebuah jawatankuasa akan ditubuhkan merangkumi pelbagai agensi utama persekutuan dan negeri yang bertanggungjawab dalam perancangan wilayah, penyelarasan serta penilaian seterusnya merapatkan jurang pembangunan di seluruh wilayah dan negeri.Dalam RMK12, sebanyak tujuh projek program perumahan rakyat (PPR) yang dijenamakan sebagai Rumah Malaysia di Sabah dan Sarawak melibatkan 3,202 rumah kos rendah akan disiapkan untuk memastikan penyediaan rumah mampu milik adalah mampan dalam jangka panjang.“Selain itu, lebih banyak rumah mampu milik akan dibina untuk kumpulan sasar di Sabah dan Sarawak termasuk 2,400 unit Rumah Mesra Rakyat di bawah Syarikat Perumahan Negara Berhad,” demikian menurut dokumen itu.Kerajaan juga akan menambah bilangan pos keselamatan di sepanjang sempadan antarabangsa Sabah dan Sarawak untuk mengekang kemasukan pendatang tanpa izin serta membanteras aktiviti yang menyalahi undang-undang.Menurut dokumen itu, pelan yang menyeluruh akan dilaksanakan untuk menguruskan pendatang tanpa izin merangkumi strategi penguatkuasaan yang komprehensif melibatkan agensi berkaitan, kerajaan negeri dan orang awam.Berdasarkan potensi Lebuhraya Pan Borneo sebagai pemacu perubahan di Sabah dan Sarawak, hub pengumpulan yang bersepadu akan diwujudkan di sepanjang laluan itu bagi menambah naik kecekapan pengendalian kargo.Selain itu, peraturan pendaftaran perniagaan akan dikaji semula dan diperbaharui untuk memudahkan urusan menjalankan perniagaan seterusnya menarik lebih banyak pelaburan dan meningkatkan lagi pertumbuhan perniagaan di Sabah dan Sarawak.


Rentas negeri lonjak industri perhotelan tetapi cabaran masih besar

Pelancongan domestik yang meningkat secara mendadak selepas kerajaan memberikan kebenaran merentas negeri disebabkan kejayaan program vaksinasi kebangsaan memberikan nafas kepada sektor perhotelan untuk hidup semula, kata pemain industri.Mereka berkata, jumlah tempahan bilik penginapan, bilik mesyuarat dan dewan di hotel didapati meningkat, sekali gus memberi ruang pemain industri untuk mula merangka strategi supaya dapat kembali ke landasan pemulihan.Ketua Pegawai Eksekutif Persatuan Hotel Malaysia (MAH) Yap Lip Seng, berkata selepas larangan merentas negeri ditamatkan, purata tempahan bilik hotel di seluruh negara meningkat antara 20% hingga 25% dan menambah hotel-hotel di ibu negara mencatatkan peningkatan hampir 25% manakala hanya Pulau Pinang merekodkan peningkatan peratusan satu digit.“Berdasarkan trend pada tahun lalu selepas aktiviti merentas negeri dibenarkan, jumlah purata penghunian dijangka meningkat lebih 40%,” katanya kepada MalaysiaNow.“Sehingga kini, tempahan bilik hotel di Kuala Lumpur meningkat sebanyak 33% secara purata. Hotel mewah di ibu negara tetap menjadi pilihan popular ekoran tawaran kadar harga penginapan dan promosi terutama pada hujung minggu.”Bagaimanapun, Presiden Persatuan Hotel Bajet Malaysia (MyBHA) Emmy Suraya Hussein, berkata tempahan hotel bajet di seluruh negara kebanyakan tertumpu di kawasan pantai, pulau dan tanah tinggi manakala tempahan di kawasan bandar kurang mendapat sambutan.Katanya, ini adalah hasil maklum balas yang diterima menerusi 2,3000 pengusaha hotel bajet yang berdaftar di bawah persatuan itu.“Secara keseluruhan, tempahan hotel bajet meningkat ketara tetapi ia hanya tertumpu di kawasan pusat peranginan seperti di kawasan pantai dan tanah tinggi.“Tempahan bilik hotel di kawasan bandar seperti Kuala Lumpur tidak begitu meriah walaupun ada peningkatan,” katanya kepada MalaysiaNow sambil menambah beberapa cuti perayaan seperti Deepavali turut menyumbang kepada penambahan tempahan bilik hotel di seluruh negara.Pulau Pinang, Negeri Sembilan tempat tumpuanBagi Presiden Kumpulan Lexis Hotel Mandy Chew Siok Cheng, peningkatan mendadak tempahan bilik di rangkaian hotelnya di Negeri Sembilan dan Pulau Pinang mendapat dorongan ekoran kebenaran merentas negeri yang diumumkan pada awal Oktober lalu.Katanya, selain bilik penginapan, tempahan bilik dan dewan untuk menganjurkan mesyuarat, seminar, kursus latihan serta majlis di hotel turut melonjak sekali gus memeriahkan kembali suasana di rangkaian hotel tersebut.“Jelas sekali kebenaran merentas negeri mendorong permintaan tinggi terhadap industri pelancongan dan perhotelan.“Rakyat Malaysia menggunakan kesempatan ini untuk bercuti sambil meluangkan masa dengan keluarga dan kenalan rapat yang lama terpisah akibat pelaksanaan perintah kawalan pergerakan sebelum ini,” katanya kepada MalaysiaNow.Tambahnya, kumpulan Lexis Hotel menjangkakan tempahan bilik mencecah hampir 90% kapasiti setiap hujung minggu akan datang.Mengulas mengenai prestasi industri perhotelan, Yap berkata, ia sememangnya dilihat semakin pulih, bagaimanapun tidak akan mencapai kapasiti penuh tanpa kehadiran pelancong asing.Katanya, industri itu akan terus dikuasai pelancong domestik sekurang-kurangnya dalam tempoh setahun akan datang sehingga pembukaan sempadan antarabangsa.“Berdasarkan survei kami, industri perhotelan Malaysia mempunyai campuran pasaran 55% penghunian domestik dan 45% antarabangsa.“Hotel sudah mula mengambil pekerja semula, tetapi keadaan yang tidak sama seperti sebelum penularan Covid-19. Justeru, hotel-hotel beroperasi dengan jumlah kakitangan yang kurang berbanding sebelum ini,” katanya.Hotel bajet ketinggalan dalam belanjawanDitanya mengenai peruntukan yang disediakan kerajaan sempena pengumuman Belanjawan 2022 baru-baru ni, Emmy turut meluahkan rasa kecewa apabila pihak MyBHA tidak dipanggil berbincang bersama kerajaan.Semasa membentangkan Belanjawan 2020 Menteri Kewangan Tengku Zafrul Aziz berkata kerajaan memberi geran padanan bagi tujuan pembaikan kepada 738 hotel bajet yang berdaftar di bawah kementerian pelancongan, seni dan budaya serta geran pembaikan kepada pemilik inap desa berdaftar dengan peruntukan RM30 juta.“Saya tidak tahu bagaimana kerajaan keluarkan angka ini kerana MyBHA tidak dipanggil dalam libat urus berkaitan belanjawan oleh kementerian kewangan.“Secara keseluruhan, kami agak kecewa dengan Belanjawan 2022 kerana ia dilihat tidak memberi kesan positif jangka panjang kepada sektor perhotelan,” katanya.Tambah Emmy, kerajaan diharap akan pertimbang semula peruntukan kepada industri hotel dan sektor pelancongan kerana ramai dalam kalangan pengusaha hotel bajet mengalami kerugian besar ketika pelaksanaan PKP.“Malah, ada yang sudah beralih bidang dan tidak mahu kembali ke industri ini kerana bimbang perkara sama akan berulang pada masa hadapan.“Ahli yang berhasrat untuk kembali beroperasi pula berdepan masalah kakitangan. Ia kerana proses pengambilan pekerja memerlukan latihan , jadi ia menelan kos yang begitu tinggi dan mereka tidak mampu,” katanya.


Keputusan Mahkamah Persekutuan berhubung undang-undang syariah Selangor tidak hina Islam

Keputusan Mahkamah Persekutuan yang mengenepikan undang-undang syariah Selangor yang menetapkan seks di luar tabii sebagai jenayah bukanlah satu penghinaan terhadap agama Islam, kata badan bukan kerajaan Sisters in Islam (SIS).SIS berkata, keputusan Mahkamah Persekutuan itu hanya menjelaskan proses penggubalan undang-undang, khususnya undang-undang jenayah syariah yang dilihat bertentangan dengan semangat federalisme yang diperuntukkan oleh Perlembagaan sebagai undang-undang utama dan tertinggi di Malaysia.“Keputusan ini tidak sekali-kali dilihat sebagai menghina agama Islam atau merendahkan umat Islam ataupun kedudukan institusi agama ataupun Majlis Raja-raja,” kata SIS dalam satu kenyataan hari ini.Semalam Mahkamah Persekutuan memutuskan peruntukan undang-undang syariah Selangor yang menetapkan seks luar tabii sebagai jenayah adalah tidak sah dan tidak mengikut perlembagaan.Panel sembilan hakim yang diketuai Ketua Hakim Negara Tengku Maimun Tuan Mat mendapati Seksyen 28 Enakmen Kesalahan-kesalahan Jenayah Syariah (Selangor) 1995 berkaitan dengan perkara yang termasuk dalam senarai Persekutuan dalam Perlembagaan Persekutuan, di bawah kuasa Parlimen.SIS berkata, isu penganiayaan oleh penguatkuasa agama di bawah undang-undang jenayah syariah menyebabkan diskriminasi, penghinaan, keganasan dan ketidakadilan seperti serbuan di premis-premis peribadi.“Ini dapat dilihat di dalam kes dua orang wanita yang dijatuhi hukuman sebat sebanyak enam kali di hadapan lebih dari 150 orang di Mahkamah Tinggi Syariah Kuala Terengganu pada tahun 2018 atas kesalahan percubaan melakukan hubungan songsang,” kata kenyataan itu.SIS berkata, mereka menyambut baik keputusan Mahkamah Persekutuan semalam yang mengisytiharkan Seksyen 28 Enakmen Jenayah Syariah (Negeri Selangor) 1995 sebagai tidak berperlembagaan dan menetapkan bahawa kuasa untuk menggubal undang-undang jenayah terletak kepada Parlimen dan bukan kepada Dewan Undangan Negeri.“Undang-undang Islam yang digubal oleh mana-mana kerajaan di mana-mana negara termasuk Malaysia bukanlah berunsur ‘divine’ atau ilahi.“Undang-undang Islam yang ada di negeri-negeri di Malaysia adalah dari usaha pemahaman dan tafsiran manusia tentang Al-Qur’an yang kemudian dijadikan sebagai undang-undang yang digubal melalui proses penggubalan di dalam Dewan Undangan Negeri.”


Adakah Anwar akan pecat jika Zahid bersalah, soal Bersatu

Pemimpin Bersatu Dr Afif Bahardin hari ini mempersoalkan sama ada Anwar Ibrahim akan memecat Ahmad Zahid Hamidi jika timbalannya itu didapati bersalah bagi pertuduhan rasuah, berikutan kenyataan perdana menteri itu bahawa menteri akan dipecat jika didapati terlibat rasuah.
Afif yang merupakan timbalan ketua Bersatu Shah Alam turut berkata tindakan Anwar yang melantik Zahid ke jawatan nombor dua kerajaan dilihat bercanggah dengan pendiriannya berhubung rasuah, sedangkan presiden Umno itu masih berdepan puluhan pertuduhan di mahkamah.
“Dakwaan Anwar bahawa beliau akan memecat menteri yang terpalit rasuah seakan satu percubaan untuk mengalihkan kebimbangan dan kemarahan orang ramai yang dikejutkan dengan pelantikan Zahid sebagai timbalan perdana menteri,” tambahnya.
"Jika Zahid disabitkan bersalah oleh Mahkamah Tinggi Kuala Lumpur atas pertuduhan rasuah dalam kes yang sedang berjalan, adakah Anwar akan pecat beliau serta-merta?
“Atau Anwar akan beri alasan Zahid boleh kekal sebagai timbalan perdana menteri sementara menunggu rayuan ke Mahkamah Rayuan dan Mahkamah Persekutuan?"
Pada 11 Disember, Anwar berkata sesiapa yang terlibat dalam rasuah atau salah guna kuasa akan disingkirkan dari Kabinet serta-merta.
"Saya kata 'no corruption'. Saya bercakap dengan ketua parti komponen… kalau ada (rasuah) semasa pentadbiran saya, saya minta mereka dipecat serta-merta. Saya tak tolak ansur,” katanya.
Pada Oktober, Zahid, yang turut memegang portfolio kemajuan desa dan wilayah dalam Kabinet itu dibebaskan daripada 40 pertuduhan rasuah dalam kes sistem visa luar negara.
Bagaimanapun, beliau masih menghadapi 47 pertuduhan lain berkait rasuah dan pecah amanah dana Yayasan Akalbudi.
Dalam kenyataannya hari ini, Afif turut bertanya sama ada Anwar akan memecat mana-mana menteri yang turut didakwa di mahkamah atas tuduhan rasuah.
"Jika jawapannya adalah ya, mengapa beliau melantik Zahid sebagai timbalan perdana menteri, yang sudah pun didakwa? Jika tidak, maka dakwaan Anwar bahawa beliau akan memecat menteri yang mempunyai kes rasuah adalah terbukti palsu," katanya.
"Anwar mesti jelas dan terang mengenai perkara ini kerana beliau sudah pun melanggar janji tadbir urus yang baik dengan melantik Zahid yang menghadapi pelbagai pertuduhan rasuah."


Gaji minimum dikaji bagi pastikan kekal relevan, kata PM

Kadar gaji minimum pekerja sedang dikaji semula bagi memastikan ia kekal relevan dengan keadaan sosio-ekonomi semasa, kata Muhyiddin Yassin.Perdana menteri berkata kerajaan sentiasa prihatin terhadap isu gaji minimum dan berusaha membela hak pekerja dengan lebih baik.“Saya berharap dan menyeru agar semua pihak yang ingin menyuarakan pendapat dan cadangan berkenaan isu ini mengambil bahagian dalam platform yang disediakan,” katanya dalam perutusan sempena Hari Pekerja 2021 yang disiarkan di televisyen hari ini.Perdana menteri menjelaskan ia merupakan antara usaha yang diambil kerajaan yang menggariskan tiga strategi utama sejak setahun lepas bagi membantu golongan pekerja dalam berdepan kesukaran semasa akibat wabak Covid-19.Menurutnya strategi pertama ialah mengekalkan pekerjaan, strategi kedua melindungi hak pekerja manakala strategi ketiga mencipta peluang pekerjaan.Selain itu, Muhyiddin berkata kerajaan juga dalam proses menambah baik dan meminda undang-undang perburuhan terutamanya Akta Kerja 1955 dengan meluaskan skop pemakaiannya.Ia termasuk kepada semua pekerja dalam sektor swasta tanpa mengira had gaji, memanjangkan cuti bersalin kepada 90 hari dan pemberian cuti bersalin selama tiga hari, mengurangkan waktu bekerja mingguan daripada 48 jam kepada 45 jam selain memperkenalkan aturan kerja fleksibel.Dalam usaha mengurangkan jumlah pengangguran, Muhyiddin turut menyentuh usaha yang dilaksanakan kerajaan termasuk perkhidmatan pekerjaan dan pemadanan kerja melalui Portal Perkhidmatan Pekerjaan Negara (MYFutureJobs), pusat sehenti UpskillMalaysia dan program Short-term Employment Program atau MySTEP.Di bawah program MySTEP, seramai 30,377 berjaya mendapat pekerjaan sejak diperkenalkan sehingga 16 April lepas.Menurutnya bagi mengurangkan kebergantungan terhadap pekerja asing dan meningkatkan bilangan pekerja mahir dalam negara, kerajaan melalui Perbadanan Tabung Pembangunan Kemahiran akan memperkenalkan Dasar Pinjaman Boleh Ubah Program Pinjaman Latihan Kemahiran bagi peringkat Diploma Lanjutan Kemahiran Malaysia.Mengambil kira tempoh Perintah Kawalan Pergerakan yang dilaksanakan kerajaan bagi mengekang penularan Covid-19 sekali gus memaksa banyak institusi latihan ditutup, kerajaan kini mengambil insiatif mewujudkan hab pembelajaran baru “e-LATiH” bagi membantu rakyat.Perdana menteri berkata hab pembelajaran berkenaan membolehkan rakyat mengakses secara percuma lebih 300 modul latihan pengembangan kemahiran yang disediakan berdasarkan keperluan industri.Selain itu, Muhyiddin berkata golongan pekerja adalah petugas barisan hadapan dalam bidang ekonomi dan pembangunan negara serta berperanan penting dalam memastikan kemakmuran untuk semua lapisan masyarakat.Beliau berkata walaupun banyak bantuan disediakan kerajaan, masih terdapat golongan pekerja yang terjejas dan mengambil masa lebih lama untuk kembali menikmati kehidupan seperti sebelum tercetusnya wabak Covid-19.Muhyiddin berkata beliau bagaimana pun yakin rakyat khususnya warga pekerja akan kekal berdaya tahan dan saling memperkukuh dalam menyumbang kepada pemulihan ekonomi negara.“Peranan yang saudara dan saudari mainkan sebagai rakan strategik dalam membangunkan ekonomi negara selama ini adalah sangat penting dan dihargai kerajaan.“Marilah kita teruskan usaha kita bersama untuk masa depan Malaysia yang aman, makmur dan sejahtera,” katanya.Mengakhiri perutusan Hari Pekerja 2021 yang bertemakan “Pembudayaan Norma Baru Dalam Dunia Pekerjaan Sejagat”, Muhyiddin turut merakamkan ucapan selamat Hari Pekerja dan penghargaan kepada semua pekerja sektor awam dan swasta serta semua pimpinan dan ahli kesatuan sekerja.


1,683 kes baru Covid-19, 1,214 dilaporkan pulih

Sebanyak 1,683 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 90,816, kata Ketua Pengarah Kesihatan Dr Noor Hisham Abdullah.Katanya, sebanyak 1,214 pesakit pulih dan dibenarkan pulang, menjadikan jumlah keseluruhan angka sembuh 75,244 kes atau 82.9%.“Selangor mencatatkan kes harian tertinggi iaitu sebanyak 692 kes atau 41.1% diikuti Sabah 260 kes (15.4%) dan Kuala Lumpur 197 kes (11.7%),” katanya dalam satu kenyataan.Katanya, kes aktif dengan kebolehjangkitan pula berjumlah 15,140 kes.“Daripada jumlah itu 106 pesakit di tempatkan di Unit Rawatan Rapi termasuk 51 memerlukan bantuan alat pernafasan,” katanya.Jumlah mangsa yang maut kekal 432 orang.Terdapat enam lagi kluster baru dikesan membabitkan Kluster Tapak Bina Lebuh di daerah Sepang, Selangor; Kluster Sugud (Penampang dan Papar, Sabah); Kluster Tapak Bina Jalan Tengah (Lembah Pantai, Kuala Lumpur) dan Kluster Persiaran Heights (Seremban, Negeri Sembilan).Dua lagi kluster dilaporkan di Johor iaitu di daerah Kluang, membabitkan Kluster Tembok Gajah dan Kluster Utama Rini di Johor Bahru, Kulai dan Pontian.


Khairy tunggu keabsahan PN bulan depan, ada masalah kepercayaan dengan Zahid

Ahli Parlimen Rembau Khairy Jamaluddin berharap Umno dapat menunggu keabsahan kerajaan Perikatan Nasional (PN) dan Perdana Menteri Muhyiddin Yassin dibuktikan pada sidang Parlimen September ini.Menteri penyelaras Program Imunisasi Covid-19 Kebangsaan itu berkata ini kerana beliau mahu meneruskan tugasnya bagi memastikan sasaran negara ke arah mewujudkan imuniti kelompok dapat dicapai.Mengakui masih ahli Umno dan setia dengan parti, Khairy berkata apa yang penting baginya ketika ini ialah menjalankan tugas yang diamanahkan untuk meningkatkan kadar vaksinasi dalam negara.“Biar saya buat kerja saya, vaksinasi ini soal nyawa rakyat Malaysia, selagi tidak ada undian, biarlah saya buat kerja.“Bagi pihak Umno, saya menteri Umno, nanti selepas kita dah selesai undi, boleh kita buat keputusan apa tindakan seterusnya,” katanya kepada pemberita ketika melawat Iskandar Malaysia Studios yang dicadangkan menjadi tapak pusat pemberian vaksin baru di Johor.Ini merupakan kali pertama beliau bersuara selepas Presiden Umno Ahmad Zahid Hamidi, dalam sidang media pada 3 Ogos lepas, memaklumkan penarikan sokongan Ahli Parlimen parti itu terhadap kerajaan.“Saya masih lagi dalam kerajaan sebab saya ada masalah kepercayaan terhadap presiden Umno,” katanya sambil menambah isu tersebut timbul selepas Zahid menghantar surat kepada Yang di-Pertuan Agong Sultan Abdullah Sultan Ahmad Shah mendakwa semua ahli Parlimen Umno menyokong ketua pembangkang Anwar Ibrahim.Khairy berkata terdapat juga isu rakaman perbualan antara ahli Parlimen Bagan Datuk itu dengan Anwar, yang pada mulanya dinafikan oleh Zahid.


Pegawai Rusia cuba nafi pejuang Wagner cukup bekalan senjata api, kata pengasas

Yevgeny Prigozhin, pengasas askar upahan Rusia Wagner, menuduh pegawai yang tidak dinyatakan dengan sengaja menafikan bahawa anggotanya cukup bekalan senjata api sebagai sebahagian daripada persaingan berterusan antara dirinya dan sebahagian pasukan elit Rusia.
Seorang usahawan katering yang pernah mengetepikan perhatian umum, Prigozhin mengambil alih peranannya dalam politik Rusia sejak permulaan perang di Ukraine sejak setahun yang lalu.
Kumpulan Wagner yang diasaskannya itu menerajui pertempuran selama berbulan-bulan Rusia ke atas bandar Bakhmut di Wilayah Donetsk di Ukraine.
Dalam mesej audio selama tujuh minit yang diterbitkan oleh media, Prigozhin yang nampaknya marah dan beremosi berkata beliau dikehendaki "meminta maaf dan patuh" untuk mendapatkan peluru untuk tenteranya.
Bercakap dengan nada yang tinggi dan menyumpah, beliau berkata: "Saya tidak dapat menyelesaikan masalah ini walaupun semua hubungan dan kenalan saya."
Prigozhin berkata kelengkapan ketenteraan Rusia kini adalah mencukupi untuk membekalkan senjata kepada barisan hadapan, dan kesukaran mendapatkan bekalan yang dialami pejuangnya adalah hasil daripada keputusan yang disedari.
"Mereka yang mengganggu kami cuba memenangi perang ini secara mutlak, bekerja secara langsung untuk musuh", katanya.
Sejak tercetusnya konflik, Prigozhin secara terbuka bertelagah dengan jeneral dan pegawai Kremlin, sambil menuduh mereka tidak bersemangat dalam mendakwa kempen menentang Kyiv.
Beliau memendam kritikan tajamnya terhadap Kementerian Pertahanan Rusia, yang beliau dakwa cuba untuk mendapatkan pujian atas pencapaian Wagner di medan perang.
Dalam mesej audionya, Prigozhin berkata individu yang tidak dinyatakan yang dipersalahkannya kerana kekurangan peluru adalah "makan sarapan pagi, makan tengah hari dan makan malam dari pinggan emas" dan menghantar saudara mereka bercuti ke Dubai, destinasi popular bagi golongan elit Rusia.
Rumah Putih berkata 30,000 anggota Kumpulan Wagner terkorban sejak pencerobohan Rusia ke atas Ukraine, dengan kira-kira 9,000 terbunuh ketika bertempur.
Kira-kira 90% daripada mereka yang terbunuh di Ukraine sejak Disember adalah banduan, katanya, merujuk kepada tindakan Prigozhin mengambil tahanan untuk berperang.


Singapura kutuk ujian peluru berpandu balistik Korea Utara

Singapura mengutuk sekeras-kerasnya ujian peluru berpandu balistik Korea Utara baru-baru ini termasuk ujian peluru berpandu balistik antara benua (ICBM) pada Sabtu lepas, menurut Kementerian Luar (MFA) hari ini.
“Seperti ujian peluru berpandu sebelum ini, ini merupakan provokasi berbahaya yang akan memburukkan lagi ketegangan di Semenanjung Korea serta menjejaskan kestabilan di rantau ini. Ia juga merupakan pelanggaran terhadap Resolusi Majlis Keselamatan Pertubuhan Bangsa-Bangsa Bersatu,” menurut MFA dalam satu kenyataan.
Singapura mengulangi gesaan sebelum ini supaya Korea Utara menghentikan serta-merta semua provokasi dan mematuhi obligasi dan komitmen antarabangsanya
Korea Utara dilaporkan menguji ICBM Hwasong-15 pada Sabtu dengan pelancarannya dilakukan dari Lapangan Terbang Antarabangsa Pyongyang.
Menurut laporan peluru berpandu Hwasong-15 mampu mencapai ketinggian maksimum 5,768 kilometer (3,584 batu), meliputi jarak 989 kilometer.


Umno beri masa kepada PAS untuk putuskan kerjasama PRU15

Umno tidak akan memberikan tekanan kepada PAS untuk membuat keputusan berhubung kerjasama pada Pilihan Raya Umum ke-15 (PRU15).Setiausaha Agung Umno Ahmad Maslan berkata beliau yakin PAS akan mengutamakan parti Melayu itu berbanding Bersatu.“Persahabatan itu mula lebih awal dari tahun 2019 ketika kita lawan Pakatan Harapan (PH), ketika Bersatu berada dalam PH bersama DAP (dan) PKR. Ketika itu lagi kita sudah bersama dengan PAS.“Jadi, hubungan kita lebih panjang banding PAS dengan Bersatu,” katanya ketika ditemui pemberita di Kuala Lumpur hari ini.Mengulas lanjut, Ahmad berkata beliau tidak mendengar reaksi negatif daripada Presiden PAS Abdul Hadi Awang sepanjang pertemuan kedua-dua mereka pada Perhimpunan Agung Umno di Kuala Lumpur.Katanya, pemimpin utama PAS acap kali menegaskan hubungan Muafakat Nasional (PN) perlu diperkukuhkan.“PAS ingin jadi jambatan hubungan walaupun kita nyatakan hubungan dengan Bersatu sudah diputuskan,” katanya.Sebelum ini, beberapa pemimpin PAS menyuarakan kebimbangan berhubung hubungan antara Umno dan Bersatu yang dilihat akan berakhir pada PRU15.Malah mereka turut merayu agar Umno bersikap lebih rasional sebelum membuat sebarang keputusan mengenai kerjasama dengan parti Bersatu pimpinan Perdana Menteri Muhyiddin Yassin.


Zuraida gagal ketepi saman PKR berhubung pelanggaran syarat bon RM10 juta

Mahkamah Rayuan hari ini menolak permohonan bekas naib presiden Parti Keadilan Rakyat (PKR) Zuraida Kamaruddin untuk membatalkan saman PKR yang mendakwa beliau melanggar syarat bon yang mengikatnya kepada parti itu.
Panel tiga hakim diketuai Vazeer Alam Mydin Meera dalam keputusan sebulat suara berkata mereka bersetuju dengan dapatan Mahkamah Tinggi bahawa isu kesahihan dan kesahan kontrak di antara Zuraida dan PKR hanya boleh ditentukan melalui perbicaraan penuh.
“Mahkamah perlu mendengar keterangan penuh secara berdokumen mahupun lisan (viva voce) sebelum keputusan dibuat.
“Kami tidak mendapati hakim Mahkamah Tinggi telah terkhilaf dalam memutuskan isu yang dibangkitkan melalui saman ini yang dirasakan adalah tidak wajar untuk dipertimbang bagi permohonan ini.
“Justeru, rayuan ini ditolak dengan kos RM10,000 dan keputusan Mahkamah Tinggi adalah dikekalkan,” kata Vazeer ketika menyampaikan keputusan itu melalui telesidang.
Turut bersidang M Gunalan dan Mariana Yahya.
Panel itu turut memutuskan bahawa selepas mendengar hujahan peguam Muhammad Nizamuddin Abdul Hamid, yang mewakili Zuraida, dan peguam Ranjit Singh bagi pihak Setiausaha Agung PKR Saifuddin Nasution Ismail.
Pada 19 November 2021, Mahkamah Tinggi menolak permohonan Zuraida untuk membatalkan saman yang difailkan parti itu pada 28 Sept 2020.
Pernyataan tuntutan PKR mendakwa Zuraida, yang kini menteri perusahaan perladangan dan komoditi, telah menandatangani bon itu pada 25 April 2018 yang mengikat dirinya untuk membayar sejumlah RM10 juta berdasarkan terma dan syarat bon tersebut.
PKR mendakwa Zuraida telah bersetuju untuk membayar parti sejumlah RM10 juta selewat-lewatnya tujuh hari sekiranya berlaku beberapa perkara selepas memenangi pilihan raya atas tiketnya seperti meletak jawatan dalam parti atau bergabung dengan pihak lain atau menjadi wakil rakyat bebas.
Parti itu mendakwa pada atau sekitar 24 Februari tahun lepas, Zuraida dalam satu kenyataan bersama 10 ahli Parlimen PKR yang lain telah mengumumkan peletakan jawatan namun beliau kekal sebagai ahli Parlimen Ampang iaitu kerusi yang dimenanginya atas tiket PKR dan seterusnya membentuk blok baharu dikenali sebagai Perikatan Nasional.
PKR turut menuntut agar Zuraida membayar RM12,049,459.20 mengikut Seksyen 71 Akta Kontrak, faedah 5% setahun, kos dan relif lain yang difikirkan sesuai oleh mahkamah.


Putrajaya setuju Sarawak beli 1 juta dos vaksin Sinovac

Ketua Menteri Sarawak Abang Johari Openg hari ini berkata negeri itu sedang bersiap sedia untuk membeli sejuta dos vaksin Sinovac keluaran China selepas menerima persetujuan daripada Perdana Menteri Muhyiddin Yassin.Bercakap dalam sidang media di Bintulu, beliau berkata kelulusan tersebut dinyatakan ketika pertemuan dengan Muhyiddin dua minggu lalu.“Saya bertemu dengan perdana menteri dua minggu lalu untuk minta kebenaran beli vaksin untuk Sarawak dan saya hendak berterima kasih kerana beliau beri persetujuan.”Beliau turut berkata Sarawak akan membelia 500,000 dos suntikan bagi fasa pertama dan 500,000 lagi dos bagi fasa kedua program vaksinasinya.Menurutnya, Muhyiddin turut memberikan kelulusan untuk Sarawak mewartakan penggunaan ruang hospital swasta sebagai pusat vaksinasi terutama di kawasan-kawasan bandar.Beliau turut menambah syarikat korporat di negeri itu akan dibenarkan untuk menyusun jadual vaksinasi kakitangannya.“Syarikat-syarikat swasta boleh menghubungi hospital swasta yang diwartakan, dan hospital tersebut akan menjalankan vaksinasi kakitangan syarikat termasuk syarikat industri dan perladangan.“Namun mereka perlu susun kakitangan mereka,” katanya di samping turut menambah vaksin tersebut akan disediakan secara percuma oleh kerajaan negeri.“Mungkin mereka hanya perlu membayar caj perkhidmatan yang disediakan pihak hospital.”Abang Johari turut berkata hospital dan syarikat-syarikat swasta ketika ini sedang membincangkan harga yang sesuai bagi tujuan itu.“Semua perkara ini adalah apa yang saya sudah bincangkan dengan perdana menteri, dan saya berterima kasih kepada perdana menteri dan kerajaan pusat,” katanya.


Tumpuan kini ke hotel eksklusif KL, Zahid tak hadir mesyuarat BN-PN

Perhatian kini beralih ke Hotel St Regis bertaraf lima bintang di Kuala Lumpur di mana lebih sepuluh ahli Parlimen Barisan Nasional (BN) bertemu dengan pemimpin Perikatan Nasional (PN), memandangkan keputusan selepas sesi mengadap Agong dilihat masih tidak dapat dimuktamadkan berikutan mesyuarat raja-raja Melayu yang bakal dijalankan esok.
MalaysiaNow difahamkan Pengerusi BN Ahmad Zahid Hamidi, bersama beberapa ahli Parlimen gabungan itu yang memberi sokongan kepada Anwar Ibrahim tidak hadir dalam mesyuarat hari ini.
Antara pemimpin Umno yang dikatakan hadir termasuk perdana menteri sementara Ismail Sabri Yaakob dan Timbalan Presiden Umno Mohamad Hasan.
Pertemuan itu dipercayai akan berbincang secara rasmi pertama antara kedua-dua gabungan tersebut, berikutan pertemuan lebih awal dengan pemimpin Pakatan Harapan (PH) diketuai Anwar di hotel yang terletak bersebelahan ibu pejabat Umno, Seri Pacific.
"Kami memutuskan untuk bertemu di tempat yang neutral, bukan di tempat Umno atau Bersatu," kata sumber parti kepada MalaysiaNow.
Awal hari ini, Sultan Abdullah Sultan Ahmad Shah bertemu 30 ahli Parlimen BN secara individu selepas memberi isyarat wujud percanggahan mengenai siapakah yang mereka sokong sebagai perdana menteri.
Selain itu, wakil Gabungan Parti Sarawak (GPS) juga turut mengadap Yang di-Pertuan Agong.
Zahid dan sekumpulan pemimpin Umno yang bersekutu dengannya mengangkat Anwar untuk membentuk kerajaan, manakala majoriti ahli Parlimen BN secara terbuka menyatakan bantahan mereka terhadap sebarang bentuk kerjasama dengan pengerusi PH tersebut.
Dalam masa sama, sekurang-kurangnya 10 daripada mereka difahamkan telah menandatangani akuan berkanun (SD) untuk menyokong Pengerusi PN Muhyiddin Yassin.
Semalam, Muhyiddin berkata beliau ingin tahu mengapa 115 SD yang diserahkan kepada istana tidak diendahkan, menunjukkan bukti penerimaan SD tersebut oleh seorang pegawai Istana Negara.
Muhyiddin juga mendedahkan bahawa beliau turut menolak cadangan Sultan Abdullah yang mahu PN dan PH membentuk "kerajaan perpaduan", sambil menambah bahawa pendiriannya mengenai perkara itu telah lama dijelaskan.


Tiada pihak ketiga hadir tuntut harta Najib, Rosmah dan 16 lain

Tiada pihak ketiga berkepentingan hadir ke Mahkamah Tinggi di Kuala Lumpur hari ini bagi menuntut harta berupa ratusan beg tangan pelbagai jenama termasuk wang tunai, jam tangan serta 27 buah kereta yang dirampas daripada bekas Perdana Menteri Najib Razak dan isterinya Rosmah Mansor serta 16 pihak lain.Timbalan Pendakwa Raya Faten Hadni Khairuddin memberitahu pemberita, mahkamah sebelum ini menetapkan hari ini bagi kehadiran mana-mana pihak ketiga yang ingin menuntut harta sitaan kes itu.“Sebelum ini ada pihak ketiga hubungi mahkamah (berhubung tuntutan ke atas harta sitaan) dan mahkamah minta mereka hadir hari ini, namun sehingga pukul 11 pagi ini tiada pihak ketiga hadir ke mahkamah,” katanya ketika ditemui selepas pengurusan kes di hadapan Timbalan Pendaftar Mahkamah Tinggi Catherine Nicholas.Permohonan pengeluaran notis untuk pihak ketiga itu dikemukakan oleh pihak pendakwaan untuk membolehkan pihak ketiga hadir di mahkamah secara sendiri atau melalui peguam bagi memberikan tunjuk sebab mengapa harta berkenaan tidak boleh dilucut hak kepada kerajaan.Menurut Faten Hadni, mahkamah seterusnya menetapkan 26 Mac depan untuk pendengaran kes itu.“Pihak-pihak diperintah untuk memasukkan hujahan bertulis masing-masing iaitu pendakwaan selewat-lewatnya 15 Jan tahun depan, semua responden untuk membalas selewat-lewatnya 8 Februari tahun depan dan selewat-lewatnya 1 Mac tahun depan untuk pihak pendakwaan membalas hujahan responden,” katanya.Pihak pendakwaan sebelum ini menfailkan notis usul bagi memohon untuk melucut hak terhadap harta-harta tersebut dan menamakan Najib, Rosmah dan anak mereka iaitu Nor Ashman Razak Mohd Najib dan Nooryana Najwa Mohd Najib, Riza Shahriz Abdul Aziz (anak tiri Najib), Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd, Goh Gaik Ewe (ibu kepada Low Taek Jho); Roger Ng Chong Hwa (bekas pegawai bank Goldman Sachs) dan isterinya Lim Hwee Bin, Kee Kok Thiam, Tan Vern Tact dan Geh Choh Hun sebagai responden pertama hingga ke-18.Antara barangan yang disita itu ialah 52 beg tangan pelbagai jenama, 10 utas jam tangan pelbagai jenama, wang tunai berjumlah RM537,000, Pound Sterling 2,700, Rupee Sri Lanka 2,870,000, wang lama Ringgit Malaysia RM187,750, Pound Sterling 320,500, Rupiah 13,177,00, US$100, Hryvnies (Ukraine) 376, Euro 20, France 50, South African 10 Rand, Singapore Dollar 40, Riyal 531, Phillipines Peso 740 dan RM21,150 (wang baharu) yang disita pada 17 Mei 2018 oleh pihak polis.Barangan lain yang disita pada tarikh sama ialah empat utas jam tangan pelbagai jenama, empat buah beg tangan pelbagai saiz dan jenama, 167 buah beg tangan pelbagai jenama dan 27 pasang kasut pelbagai jenama serta 40 buah beg tangan pelbagai jenama turut disita pada 11 Jun 2018.Sebanyak 27 buah kereta jenama Nissan turut disita pada 2 Ogos 2018 selain sebidang tanah di Tanjung Bungah Pulau Pinang.


Kerajaan tetapkan harga siling runcit, borong vaksin Sinovac

Harga runcit dan borong maksimum bagi dua produk vaksin Covid-19 jenama CoronaVac keluaran Sinovac dan Covilo keluaran Sinopharm akan ditetapkan berkuat kuasa Sabtu ini (15 Januari).Harga runcit maksimum bagi CoronaVac Suspension for Injection SARS-CoV-2 Vaccine (Vero Cell), Inactivated dengan nombor pendaftaran MAL21036010ARZ dan MAL21046125ACSZ adalah RM77, manakala harga borong ditetapkan RM62 tiap satu dos.Bagi vaksin Covilo Suspension for Injection Covid-19 Vaccine (Vero Cell), Inactivated dengan nombor pendaftaran MAL21076098AZ pula, harga runcit maksimum adalah RM61 dan harga borong ialah RM49 per dos.Penetapan harga maksimum vaksin Covid-19 di bawah Akta Kawalan Harga Dan Antipencatutan 2011 itu diumumkan Menteri Kesihatan Khairy Jamaluddin dan Menteri Perdagangan Dalam Negeri dan Hal Ehwal Pengguna Alexander Nanta Linggi dalam kenyataan bersama hari ini.“Penguatkuasaan perintah ini akan dilaksanakan sepenuhnya oleh Bahagian Penguatkuasaan Farmasi, KKM (kementerian kesihatan),” menurut kenyataan bersama itu.Pemberian vaksin adalah percuma di bawah Program Imunisasi Covid-19 Kebangsaan (PICK) untuk penduduk, namun rakyat juga boleh mendapatkan vaksinasi Covid-19 mengikut pilihan sendiri secara berbayar di hospital dan klinik swasta yang telah diberi kebenaran oleh KKM.Menurut kenyataan itu, kerajaan mendapati harga vaksin Covid-19 yang ditawarkan di sektor swasta masih tinggi serta berbeza antara satu sama lain, dan pastinya kadar itu membebankan rakyat terutamanya di saat negara masih lagi berhadapan dengan pandemik Covid-19.Sebagai kerajaan yang prihatin dan serius dalam menangani kos sara hidup rakyat serta mengawal jangkitan Covid-19, kementerian dalam negeri dan hal ehwal pengguna (KPDNHEP) dan KKM bekerjasama melaksanakan penentuan harga maksimum vaksin Covid-19 untuk mengelak ia dijual dengan harga yang terlalu tinggi di pasaran.“Penentuan harga vaksin Covid-19 hanya melibatkan vaksin yang berdaftar dengan Pihak Berkuasa Kawalan Dadah (PBKD), KKM,” kata kenyataan itu.Menurutnya penentuan harga maksimum itu secara asasnya dibuat berdasarkan harga pengimportan dan harga pasaran semasa.“Harga runcit maksimum yang ditetapkan adalah tidak termasuk caj perkhidmatan dan caj barangan pakai buang yang digunakan ketika suntikan vaksin Covid-19,” kata kenyataan itu.Kenyataan itu menyatakan senarai dan harga vaksin Covid-19 akan dikaji secara berterusan dan ditambah baik atau digugurkan berdasarkan penilaian situasi pasaran dan keperluan semasa.Kenyataan itu menyebut setiap fasiliti kesihatan swasta yang mendapat kelulusan kerajaan untuk menawarkan private-purchase vaccination diwajibkan mempamerkan harga jualan vaksin Covid-19 untuk rujukan orang ramai dalam meningkatkan ketelusan maklumat harga vaksin.“Dengan ini orang ramai boleh membuat perbandingan harga dan mendapatkan vaksin Covid-19 pada harga yang berpatutan mengikut pilihan pengguna,” katanya.Tindakan tegas akan diambil terhadap individu atau syarikat yang gagal mematuhi peraturan-peraturan ditetapkan mengikut Akta Kawalan Harga dan Antipencatutan 2011.Jika didapati ada individu atau syarikat yang tidak mematuhi undang-undang berkenaan dengan harga maksimum ini, pengguna boleh menyalurkan aduan melalui Sistem Pengurusan Aduan Awam (SISPAA) KKM moh.spab.gov.my .


4.7 juta kenderaan dijangka berada di jalan raya sepanjang Aidilfitri

Sebanyak 4.7 juta kenderaan dijangka berada di atas jalan raya di seluruh negara sempena Hari Raya Aidilfitri bulan depan, kata Pengarah Jabatan Siasatan dan Penguatkuasaan Trafik (JSPT) Bukit Aman Mat Kasim Karim.Beliau berkata ekoran jangkaan pertambahan kenderaan, JSPT akan mengatur gerak seramai 6,559 pegawai dan anggota trafik di peringkat kontinjen dan daerah bagi memastikan kelancaran serta keselamatan trafik.“Cuti raya pada tahun ini agak panjang dan dijangka masyarakat akan mengambil peluang untuk beraya di kampung setelah dua tahun kita tidak dibenarkan untuk merentas negeri bagi menyambut Hari Raya Aidilfitri susulan Covid-19,” katanya kepada Bernama hari ini.Mat Kasim berkata seperti tahun-tahun sebelum ini, Op Selamat 18 bertemakan “Rumah Selamat, Selamat Sampai Ke Destinasi” turut akan dilancarkan bermula 29 April hingga 8 Mei depan.Menurutnya, ia akan memberi fokus kepada pencegahan jenayah pecah rumah dan meminimumkan kadar kemalangan jalan raya ketika musim perayaan.“Dalam Op Selamat 18 ini, JSPT akan memberi fokus terhadap Op Motosikal, Op Had Laju dan Op Perdagangan yang akan dijalankan secara penguatkuasaan menyeluruh dengan tiada sebarang rayuan akan diterima bagi memastikan pengguna jalan raya mematuhi undang-undang ditetapkan,” katanya.Mat Kasim berkata JSPT telah melakukan perancangan rapi bagi memastikan kadar kemalangan jalan raya dapat dikurangkan dan diminimumkan ke paras sekurang-kurangnya 50% penurunan.“Aset-aset JSPT seperti motorsikal dan kereta peronda juga akan dioptimumkan penggunaannya bagi tugas penguatkuasaan dan rondaan ‘omnipresent’ di lokasi panas seluruh negara,” katanya.


Negeri Sembilan tinggal satu langkah beralih ke fasa pembukaan penuh

Putrajaya hari ini mengumumkan Negeri Sembilan akan beralih ke Fasa Tiga Pelan Pemulihan Negara (PPN) bermula pada 4 September depan ketika Perdana Menteri Ismail Sabri Yaakob menggesa rakyat Malaysia untuk melakukan perubahan tingkah laku seperti untuk hidup bersama virus.“Rakyat dan seluruh Keluarga Malaysia juga perlu bersedia untuk hidup bersama Covid-19 sebagai endemik selepas Oktober apabila suntikan vaksin dijangka selesai sepenuhnya.“Justeru, kementerian kesihatan Malaysia (KKM) diminta untuk membentangkan strategi baharu pandemik dan endemik yang bersesuaian selain daripada pematuhan prosedur operasi standard (SOP) semata-mata,” katanya dalam kenyataan hari ini.Ismail berkata kerajaan juga bersetuju untuk mengalihkan status Melaka ke Fasa Dua di bawah PPN bermula Sabtu ini.Beliau turut mengumumkan sidang khas pengurusan Covid-19 akan dikenali sebagai Jawatankuasa Khas Pengurusan Pandemik yang akan turut melibatkan wakil daripada parti pembangkang.“Pendekatan ini merupakan salah satu usaha kolektif untuk melibatkan semua pemegang taruh bagi memastikan pemulihan negara berjalan seperti yang telah dirancang, seiring dengan semangat Keluarga Malaysia,” kata Ismail menggunakan slogan yang beliau perkenalkan sewaktu perutusan sulung sebagai perdana menteri.Purata kebolehjangkitan lebih rendahDalam pada itu, Ismail turut menyuarakan kelegaan selepas kadar purata kebolehjangkitan (R-naught) menurun di bawah 1.0 bagi kali pertama sejak beberapa bulan lalu.R-naught merujuk kepada jumlah angka orang yang dijangkiti yang boleh menyebarkan virus penyakit itu kepada orang lain.Menurut Ismail juga mesyuarat juga bersetuju untuk membuka sektor pelancongan di beberapa destinasi di bawah program “travel bubble” berdasarkan syarat-syarat yang ditetapkan.Pulau Langkawi dipilih sebagai projek rintis untuk kembali dibuka kepada pelancong tempatan bermula 16 September depan.“Destinasi pelancongan yang lain akan dibenarkan beroperasi apabila kadar vaksinasi lokaliti mencapai 80%,” katanya.PPN untuk wabak Covid-19 terbahagi kepada empat fasa di mana peralihan fasa akan membenarkan pembukaan semula sektor ekonomi dan sosial dalam negara.Kedah, Johor, Selangor, Kuala Lumpur and Putrajaya ketika ini masih di Fasa Satu.Melaka akan menyertai Kelantan, Pahang, Terengganu, Sabah, Perak dan Pulau Pinang yang kini berada dalam Fasa Dua.Negeri Sembilan akan menyertai Perlis dan Sarawak dalam Fasa Tiga.Sementara Labuan menjadi satu-satunya negeri yang berada di Fasa Empat ketika ini.Semalam, Menteri Kesihatan Khairy Jamaluddin berkata negara akan memasuki fasa endemik pada akhir bulan Oktober depan.Menurutnya, Covid-19 akan diuruskan seperti penyakit-penyakit endemik lain, dan KKM sedang menyiapkan pelan peralihan negara kepada norma baru.“Kita perlu sedia terima hakikat walaupun kita berjaya mengawal Covid-19,dari segi kes jangkitan, kematian dan kemasukan ke hospital.“Kita perlu terima hakikat Covid-19 ini akan menjadi endemik, dan kita hidup bersama dengan virus ini.”


Kerajaan tak boleh dedah kos vaksin Covid-19 kerana perjanjian dengan syarikat, kata KJ

Kerajaan tidak dapat mendedahkan kos vaksin Covid-19 pada masa ini kerana syarat kerahsiaan ditetapkan oleh semua syarikat farmaseutikal, kata Menteri Sains, Teknologi dan Inovasi Khairy Jamaluddin Abu Bakar.“Tidak boleh perincikan semua harga vaksin itu kerana ia akan menjejaskan perjanjian yang dikeluarkan semua syarikat vaksin ini.“Saya ambil pendirian hormati perjanjian dan syarat sebab yang penting untuk dapat vaksin itu,” katanya pada satu sidang media khas di Putrajaya hari Ini.Bagaimanapun tegasnya, vaksin Covax dan Pfizer rundingan dilakukan secara terus dan bekalan akan sampai pada Februari 2021.Katanya, Malaysia akan dapatkan tambahan bekalan vaksin daripada Pfizer 20% lagi dalam masa terdekat.Ekoran gesaan pemimpin DAP Lim Kit Siang supaya mendedahkan berapa banyak dibayar kerajaan kepada syarikat farmaseutikal Pfizer, Khairy bersedia memberi penerangan kepada Jawatankuasa Kira-kira Wang Negara (PAC) mengenai perjanjian yang dibuat dengan pengeluar vaksin Covid-19, jika perjanjian kerahsiaan (NDA) dipersetujui.“Saya harap dapat (secara terbuka mengungkapkan perincian perjanjian), tetapi kami harus menghormati perjanjian kerahsiaan yang kami tandatangani dengan pengeluar vaksin.“Berharap untuk memberi penjelasan kepada PAC jika mereka menyetujui perjanjian tanpa pendedahan,” katanya.Khairy sebelum ini menyatakan dakwaan Lim tidak benar mengatakan Belgium membayar 20 kali lebih sedikit untuk vaksin Pfizer berbanding dengan Malaysia.Khairy berkata, perbandingan Lim dengan Belgium dibuat berdasarkan pernyataan oleh setiausaha negara itu, Eva De Bleeker, yang secara tidak sengaja mendedahkan negaranya membayar kira-kira RM60 setiap dos untuk vaksin PfizerKatanya, Malaysia mempunyai anggaran populasi 31 juta, peruntukan RM3 bilion akan mengagihkan RM138 setiap orang untuk memvaksinasi sekitar 70 peratus penduduk.Khairy berkata, menurut kerajaan Belgium, Pfizer menjual vaksin dengan harga RM80 setiap dos di Amerika Syarikat dan RM60 di Kesatuan Eropah (EU).Katanya, AstraZeneca berharga RM16.25 setiap dos di AS dan RM8.89 di EU.Menurut Khairy pada 22 Disember kementeriannya memperuntukkan, RM2.05 bilion untuk bekalan vaksin bagi 26.5 juta rakyat Malaysia, atau sekitar 82.8% penduduk.Menjawab mengenai perbezaan dua bulan Malaysia dengan Singapura dalam menerima vaksin pertama, katanya ia bukanlah satu perkara yang perlu diperbesarkan.Katanya, Singapura melakukan perjanjian lebih awal daripada Malaysia disebabkan kekangan kewangan yang dihadapi negara.Dalam pada itu, Khairy juga memaklumkan ahli politik tidak semestinya akan menjadi antara orang terawal menerima vaksin Covid-19.Sebaliknya tegasnya, penelitian berdasarkan risiko secara terperinci berhubung orang yang mudah dijangkiti atau sebarkan kepada orang lain seperti orang tua dan mempunyai sejarah penyakit berisiko akan diberi keutamaan.Katanya, vaksin ini bukannya untuk kanak-kanak.Terdahulu Khairy berkata, Sinovac dan Cansino Bio dari China dan Gamaleya dari Rusia antara tiga lagi syarikat yang akan menyumbang bekalan vaksin Covid-19 kepada Malaysia.


Bekas menteri undang-undang, VK Liew meninggal dunia

Ahli Parlimen Batu Sapi, Liew Vui Keong meninggal dunia 11.40 pagi tadi di Hospital Gleanegles, Kota Kinabalu.Mendiang yang berusia 60 tahun menghembuskan nafas terakhir ketika menerima rawatan di hospital tersebut.Difahamkan, Liew dimasukkan ke Hospital Gleneagles Kota Kinabalu selepas mendapat jangkitan radang paru-paru.Liew yang juga bekas menteri di Jabatan Perdana Menteri (Undang-Undang) sempat turun berkempen ketika Pilihan Raya Negeri (PRN) Sabah.Pada Pilihan Raya Umum ke-14 (PRU14) lalu, Liew menang bergaya apabila berjaya merampas kerusi Parlimen Batu Sapi di bawah tiket Warisan daripada calon PBS, Linda Tsen Thau Lin dengan majoriti 4,619 undi.Sebelum ini juga, Liew pernah berkhidmat sebagai timbalan menteri perdagangan  antarabangsa dan industri dalam kerajaan terdahulu ketika di bawah pentadbiran bekas Perdana Menteri Abdullah Ahmad Badawi pada 2008 dan timbalan menteri di Jabatan Perdana Menteri dalam Kabinet bekas Perdana Menteri Najib Razak pada 2009 hingga 2013.Presiden Parti Liberal Demokratik (LDP) sejak 2006 hingga 2014 itu menjadi ahli Parlimen Sandakan selepas menang dalam pertandingan tiga penjuru pada PRU12 atas tiket Barisan Nasional (BN), namun usahanya untuk mempertahankan kerusi itu pada PRU13 gagal setelah tewas kepada calon DAP Stephen Wong Tien Fatt.Karier politiknya bertambah buruk pada 2014 apabila tersepit dalam kemelut perebutan jawatan presiden LDP, yang merupakan parti komponen BN ketika itu, apabila Teo Chee Kang dipilih untuk memimpin parti berkenaan selepas Liew mengambil alih tampuk kepimpinan parti daripada Chong Kah Kiat pada 2006.Namun, Liew mendapat semangat dan talian hayat baru dalam karier politiknya dengan meninggalkan LDP dan memilih untuk bersama Warisan pimpinan Mohd Shafie Apdal.


Sikap cuai, tidak peduli SOP punca kes Covid-19 meningkat di Sabah

Sikap cuai dan tidak peduli terhadap prosedur operasi standard (SOP) semasa berkumpul atau berada di khalayak ramai merupakan antara punca peningkatan kes harian Covid-19 di Sabah kebelakangan ini, kata Menteri Kerajaan Tempatan dan Perumahan Sabah Masidi Manjun.Jurucakap Covid-19 Sabah itu berkata ini dapat dilihat apabila pemakaian pelitup muka dan penjarakan fizikal sudah semakin longgar dalam kalangan masyarakat yang menyebabkan kes harian melonjak kepada 1,285 kes hari ini.Beliau berkata ketidakpatuhan SOP itu juga memburukkan keadaan apabila pada masa ini virus Covid-19 sudah bertapak secara meluas dalam komuniti dan memudah kadar perebakan serta jangkitan dengan lebih cepat.“Sebanyak 47.55% kes jangkitan baru hari ini berlaku secara sporadik dan hanya disedari apabila pesakit mengalami gejala jangkitan Covid-19.“Peratusan kes-kes melalui saringan bergejala adalah tinggi di kawasan bandar. Sebagai misalan, hampir 50% daripada 309 kes baru di Kota Kinabalu adalah daripada kategori saringan bergejala,” katanya menerusi kenyataan semalam.Selain itu katanya, tertakluk kepada pengesahan Jabatan Kesihatan Negeri Sabah, peningkatan kes sejak seminggu ini berkemungkinan disebabkan penularan virus Covid-19 jenis Omicron yang lebih cepat merebak berbanding varian biasa.Dalam pada itu, Masidi berkata seperti yang dijangka, jumlah kes baru di Sabah terus meningkat apabila 1,285 kes direkodkan semalam menjadikan jumlah kumulatif sebanyak 252,930 kes, manakala 328 orang sembuh menjadikan jumlah sembuh 241,031 orang.


Turkiye tidak akan sokong Sweden sertai Nato selagi lindungi 'pengganas', kata Erdogan

Turkiye tidak akan menarik balik penentangannya terhadap Sweden untuk menyertai Pertubuhan Perjanjian Atlantik Utara (Nato) selagi negara itu masih melindungi kumpulan yang Ankara anggap sebagai pengganas, kata Presiden Recep Tayyip Erdogan semalam.
Sweden dan Finland memohon untuk menjadi anggota Nato tahun lepas, meninggalkan dasar-dasar ketidakselarasan tentera yang telah lama dipegang selepas pencerobohan Rusia ke atas Ukraine.
Permohonan untuk menjadi anggota pertubuhan itu mesti mendapat kelulusan oleh semua ahli Nato. Buat masa ini Turkiye dan Hungary masih belum menjelaskan tawaran Sweden itu.
Turkiye berulang kali berkata bahawa Sweden perlu mengambil langkah tambahan terhadap penyokong Parti Pekerja Kurdistan (PKK) yang diharamkan dan ahli rangkaian yang bertanggungjawab atas cubaan rampasan kuasa Ankara pada 2016.
Turkiye menganggap kedua-dua kumpulan itu sebagai organisasi pengganas.
Turkiye menjangka Sweden akan berhenti melindungi ahli kedua-dua kumpulan itu, kata Erdogan dalam ucapan selepas mesyuarat Kabinet.
“Semua orang harus mengakui bahawa mereka tidak boleh menjalin persahabatan dengan Turkiye dengan membenarkan pengganas berdemonstrasi di tengah bandar mereka,” katanya.
Dalam beberapa bulan kebelakangan ini, penunjuk perasaan di Stockholm mengibarkan bendera menunjukkan sokongan kepada PKK, yang juga disifatkan sebagai kumpulan pengganas oleh sekutu Barat Turkiye, termasuk Sweden.
"Kedudukan, jangkaan dan janji kami yang dibuat semuanya jelas. Pada masa ini, kami mempertahankan prinsip yang sama yang kami pertahankan tahun lepas. Kami hanya mahu mereka kekal setia dengan apa yang mereka tandatangani," kata Erdogan.
Sweden berkata negara itu telah mengekalkan bahagiannya dalam perjanjian yang dicapai dengan Turkiye di Madrid tahun lepas bertujuan menangani kebimbangan keselamatan Ankara, termasuk membawa undang-undang antikeganasan baharu bulan ini.
Bagaimanapun, Turkiye berkata perubahan undang-undang Sweden adalah "tidak bermakna" jika penyokong PKK berterusan mengadakan protes di negara itu.
Setiausaha Agung Nato Jens Stoltenberg bulan lalu berkata bahawa Sweden dan Turkiye akan mengadakan mesyuarat peringkat tertinggi di Brussels mengenai kemungkinan penyertaan Sweden ke Nato sebelum sidang kemuncak perikatan di Vilnius bulan ini.
Satu demonstrasi di Stockholm minggu lalu pada hari pertama cuti Aidiladha termasuk pembakaran Al-Quran semakin menimbulkan kemarahan Turkiye.


Najib masuk HKL kerana kes bukan kecemasan, kata KP kesihatan

Ketua Pengarah Kesihatan Dr Noor Hisham Abdullah hari ini mengesahkan bekas perdana menteri Najib Razak dalam keadaan sihat selepas dimasukkan ke Hospital Kuala Lumpur (HKL) Jumaat lalu.
Dalam sebuah kenyataan, Noor Hisham berkata pemeriksaan dan ujian berkaitan dijalankan oleh pakar-pakar yang terdiri daripada ketua-ketua perkhidmatan klinikal bagi bidang masing-masing.
“Najib dimasukkan ke HKL pada Jumaat, 9 September sebagai kes elektif (bukan kecemasan) untuk memastikan kesihatan beliau berada pada tahap yang baik dan optimum.
“Keadaan beliau juga sihat sebelum dibenarkan discaj dari HKL,” katanya.
Beliau turut memaklumkan pihak HKL turut mengadakan sidang keluarga yang dihadiri bekas perdana menteri itu dan ahli keluarganya dan dimaklumkan mengenai keputusan sebulat suara pakar-pakar perunding agar Najib dibenarkan keluar.
“Dimaklumkan juga bahawa jenis-jenis ubat yang dipreskrib semasa kemasukan wad adalah yang sama jenisnya dan dalam senarai ubatan KKM (Kementerian Kesihatan Malaysia).
“KKM komited dan telus dalam pemberian perkhidmatan kesihatan kepada mana-mana individu, namun pada masa yang sama mempunyai tanggungjawab mematuhi tata etika kerahsiaan pesakit di bawah Akta Perubatan 1971 (Pindaan 2012).
“Sebarang maklumat terperinci mengenai kesihatan seseorang pesakit boleh dikemukakan kepada mahkamah sekiranya diarahkan mahkamah,” katanya.
Pagi tadi, prosiding kes Najib bagi pertuduhan menyelewengkan RM2.3 bilion dana 1MDB disingkatkan selepas mahkamah dimaklumkan keadaan kesihatan Najib “agak teruk”.
Hakim Collin Lawrence Sequerah bersetuju untuk menangguhkan perbicaraan pada pukul 12.30 tengah hari bagi membolehkan Najib mendapatkan rawatan.
Najib, 69, menghadapi empat pertuduhan salah guna kuasa untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Pada 23 Ogos, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International berjumlah RM42 juta.


‘Saya tiada kuasa untuk percepat usul undi tak percaya,’ speaker Dewan Rakyat beritahu Ku Li

Speaker Dewan Rakyat Azhar Harun hari ini menegaskan semula beliau tidak mempunyai kuasa untuk mempercepatkan apa-apa usul undi tidak percaya di Parlimen bagi dibahaskan terlebih awal daripada urusan lain mengikut aturan persidangan.Dalam sebuah surat kepada Ahli Parlimen Gua Musang Tengku Razaleigh Hamzah, Azhar berkata beliau hanya menjalankan tugas mengikut kuasa yang ada padanya mengikut kerangka undang-undang sedia ada.“Untuk memberi keutamaan kepada usul undi tidak percaya, mengikut konvensyen Parlimen UK, laluan perlulah diberikan oleh pihak kerajaan. Ini selari dengan anggapan bahawa masa urusan kerajaan itu ialah satu aset,” kata Azhar kepada Razaleigh dalam surat bertarikh 2 Julai, 2021.“Di Parlimen Malaysia pula, peraturan-peraturan majlis mesyuarat menetapkan bahawa hanya majlis mesyuarat yang dapat memutuskan untuk lari daripada aturan mesyuarat yang ditetapkan.”Azhar turut menafikan tuduhan Razaleigh yang mengatakan beliau bercanggah sumpah jawatan beliau sebagai speaker Dewan Rakyat.“Saya menerima segala kritikan Tengku dengan hati yang terbuka.“Namun dengan hormat terleih dahulu, saya perlu nafikan bahawa saya melanggar sumpah jawatan dan tidak menjalankan tugas mengikut Perlembagaan Persekutuan ataupun mengikut lunas-lunas kewajipan saya sebagai yang di-pertua Dewan Rakyat, mahupun lunas sistem demokrasi yang negara kita amalkan,” katanya.Pada Oktober tahun lalu, Razaleigh menyuarakan beliau mahu usul undi tidak percaya terhadap Perdana Menteri Muhyiddin Yassin dibahaskan di Dewan Rakyat.Dalam sebuah surat pada 25 September, Razaleigh mendakwa kerajaan pimpinan Muhyiddin menolak usul yang sama untuk dibahaskan sebanyak dua kali.“Usul tidak percaya ini adalah amat penting atas beberapa sebab keperlembagaan termasuk kesahihan kerajaan sekarang ini di bawah kepimpinan perdana menteri.“Sekiranya usul tersebut disokong oleh sebahagian besar (majoriti) ahli-ahli Dewan Rakyat, akibat keperlembagaan yang menyusulnya haruslah dipersembahkan ke pengetahuan Yang di-Pertuan Agong,” katanya.Pada 25 Jun lalu Razaleigh sekali lagi mengutus surat kepada speaker Dewan Rakyat.Surat itu antara lain mendakwa Azhar tidak menghiraukan dan sekali gus memungkiri sumpah jawatannya sebagai speaker selain menyatakan isu kemelut lompat-melompat parti dalam negara.


Pencapaian Sukan SEA 2017 tidak realistik, kata Hannah Yeoh

Pencapaian Malaysia yang muncul juara keseluruhan Sukan SEA 2017 adalah tidak realistik memandangkan ketika itu negara adalah tuan rumah kepada temasya sukan dwi-tahunan tersebut, kata Menteri Belia dan Sukan, Hannah Yeoh.
Justeru, beliau berkata, Malaysia tidak boleh anggap tahun itu sebagai pencapaian paling gemilang.
"Sukan SEA pada 2017 itu tidak realistik kerana kita adalah negara penganjur, jadi kita tak boleh kata 2017 adalah waktu paling gemilang," katanya kepada media.
"Tidak, (masa itu) kita adalah tuan rumah."
Sukan SEA 2017 menyaksikan Malaysia meraih 145 pingat emas, 91 perak dan 85 gangsa menjadikan negara ini sebagai juara keseluruhan.
Pada temasya edisi ke-32 kali ini yang dianjurkan di Kemboja, Malaysia hanya meraih 34 pingat emas, 45 perak dan 97 gangsa, meletakkan negara di tangga ketujuh.
Pencapaian ini menunjukkan negara gagal mencapai sasaran yang ditetapkan untuk meraih 40 pingat emas.
Dalam pada itu, Yeoh yang juga ahli Parlimen Segambut berkata, prestasi suram itu didorong oleh ketidakstabilan politik yang berlaku dalam tempoh lima tahun lalu.
Katanya, selain prestasi ekonomi, sukan antara yang terjejas teruk daripada ketidakstabilan itu, sebelum beliau menekankan mengapa kerajaan memerlukan kestabilan mentadbir dalam tempoh lima tahun untuk bekerja dan membuahkan hasil.
"Selain daripada ekonomi, kita nampak (kesan) ini sekarang. Sukan adalah antara yang terjejas teruk akibat daripada ketidakstabilan
"Sebelum ini, ada menteri tak sampai satu tahun keluar, bajet nak menyusul, nak laksana strategi, tak boleh," tambahnya.
Sementara itu, Yeoh menjelaskan sasaran Malaysia di Sukan SEA bukan sekadar untuk meraih emas, sebaliknya melatih pelapis supaya mereka lebih bersedia bertanding di peringkat yang lebih tinggi.
Katanya, jika emas menjadi sasaran utama, maka negara sudah tentu akan menghantar atlet terbaik.
"Tapi itu bukan matlamat kita. Saya hantar Lee Zi Jia untuk SEA Games, menang pun tiada makna kerana kita bukan mahu dia jadi sekadar terbaik di Asia Tenggara.
"Matlamat kita adalah untuk bangunkan pelapis.
“Justeru, kita hantar pelapis, mereka dapat pengalaman, kemudian kita teruskan dari situ," tambahnya.


Keadaan Shinzo Abe 'sangat tenat', kata PM Jepun

Perdana Menteri Jepun Fumio Kishida berkata bekas perdana menteri Shinzo Abe berada dalam keadaan yang "sangat tenat" selepas ditembak awal hari ini.
"Saya berdoa bekas perdana menteri Abe dapat terus bertahan," kata Kishida.
"Ini adalah satu tindakan ganas sepanjang kempen pilihan raya berlangsung, di mana ia merupakan asas demokrasi (Jepun), perkara ini tidak boleh dimaafkan.
"Saya mengutuk keras perbuatan ganas ini."


Kertas siasatan Adun positif dadah diserah kepada pengarah pendakwaan Pulau Pinang

Kertas siasatan berhubung penahanan seorang ahli Dewan Undangan Negeri (Adun) dari Perak, kerana positif dadah dalam serbuan di sebuah pusat hiburan di Perai pada 13 Januari lepas, telah diserahkan kepada pengarah pendakwaan negeri, hari ini.Namun Ketua Jabatan Siasatan Jenayah Narkotik (JSJN) Pulau Pinang Mustafa Kamal Gani Abdullah berkata kertas siasatan itu, telah dikembalikan kepada polis dengan beberapa tindakan yang perlu diambil oleh pihaknya.Bagaimanapun, beliau enggan mendedahkan tindakan atau maklumat yang perlu dikemas kini, seperti diminta oleh pengarah pendakwaan negeri.“Hari ini polis telah serahkan kertas siasatan kes itu dan ia turut ditaklimatkan kepada pengarah pendakwaan negeri, atas permintaan beliau (pengarah pendakwaan negeri) kertas siasatan tersebut dikembalikan dengan beberapa tindakan untuk diambil oleh pihak polis.“Polis akan lengkapkan tindakan yang diminta itu, dan kita jangka kertas siasatan tersebut akan diserahkan kembali dalam tempoh dua minggu lagi.“Kami juga masih menunggu laporan patologi berhubung sampel air kencing Adun berusia 54 tahun berkenaan, bagi melengkapkan kertas siasatan,” katanya ketika dihubungi Bernama semalam.Dalam serbuan kira-kira pukul 9 malam di sebuah pusat hiburan di Perai itu, seramai 48 individu ditahan, dengan 36 daripadanya berkaitan kes narkotik manakala, 12 lagi berkaitan kes jenayah.Mereka yang ditahan kerana positif dadah termasuk Adun tersebut, dan dua anggota polis yang bertugas di Ibu pejabat Polis Kontinjen Perak dan Pulau Pinang.Adun Pasir Bedamar Terence Naidu yang ditahan itu, kemudiannya mendakwa ujian kedua air kencing yang dilakukan di sebuah klinik swasta – Klinik 02 di Pulau Pinang didapati negatif, dan meminta polis menjalankan siasatan segera.


SPRM tahan 2 pemilik syarikat kemuka dokumen palsu projek RM6 juta

Suruhanjaya Pencegahan Rasuah Malaysia (SPRM) Sabah menahan dua pemilik syarikat kerana disyaki mengemukakan tuntutan palsu bagi mendapatkan kontrak pembekalan berjumlah lebih RM6 juta antara tahun 2017 dan 2018.Kedua-dua pemilik syarikat yang berusia 35 dan 36 tahun tersebut masing-masing ditahan pada pukul 10.10 pagi dan 11.10 pagi, semalam selepas hadir memberi keterangan di Pejabat SPRM Sabah di Kota Kinabalu.Menurut sumber, kedua-dua individu berkenaan didapati mengemukakan dokumen mengandungi butiran palsu kepada Perbendaharaan Malaysia Sabah untuk mendapatkan kerja-kerja pembekalan makanan kepada Polis Diraja Malaysia/Briged Pasukan Gerakan Am bagi kawasan Kota Kinabalu dan Sandakan.Sumber itu berkata, kedua-dua individu terbabit akan dihadapkan ke Mahkamah Sesyen Khas Rasuah Kota Kinabalu, Sabah pada Khamis (10 Sept).Sementara itu, Pengarah SPRM Sabah S. Karunanithy ketika dihubungi mengesahkan penahanan itu dan berkata kedua-duanya akan dituduh mengikut Seksyen 471 Kanun Keseksaan.


Bagaimana ibu negara baru Indonesia beri manfaat kepada Sarawak

Pemain industri di Sarawak mengalu-alukan perkembangan terkini rancangan pemindahan ibu negara Indonesia dari Jakarta, mengatakan peralihan ke Kalimantan Timur di Borneo bakal meningkatkan pelaburan dalam sektor hartanah di negeri itu.Rancangan Indonesia memindahkan ibu negaranya dari Jakarta pertama kali diumumkan pada 2019, berikutan bandar mega yang mempunyai populasi lebih 10 juta orang itu mengalami kesesakan kronik, selain berdepan masalah banjir dan pencemaran udara.Presiden Indonesia Joko Widodo minggu lalu mengesahkan bahawa ibu negara baru negara itu akan dinamakan sebagai Nusantara.Perancangan bandar raya yang akan memakan kos 466 trilion rupiah (RM134 bilion) itu dijangka siap pada 2024, selepas ia tertangguh akibat pandemik Covid-19.Menteri Pelancongan, Industri Kreatif dan Seni Persembahan Sarawak Abdul Karim Rahman Hamzah memberitahu MalaysiaNow Sarawak sudah lama merancang untuk menubuhkan pejabat perdagangan dan pelancongan di Pontianak, yang terletak di Kalimantan Barat.“Jika bukan kerana pandemik Covid-19, rancangan untuk menubuhkan pejabat di sana sudah pun bermula,” katanya.“Saya yakin selepas pandemik reda, kita akan dapat memulakannya.”Memandangkan Nusantara akan ditubuhkan di Kalimantan, katanya, adalah penting bagi Sarawak untuk memiliki pejabat perdagangan di bandar itu bagi membantu usaha meningkatkan kedudukan negeri dalam pasaran global.Usaha untuk meningkatkan kedudukan Sarawak dalam pasaran global berjalan sejak penubuhan Pejabat Perdagangan dan Pelancongan Sarawak di Singapura (Statos) pada 2019.Persatuan Pemaju Perumahan dan Hartanah Sarawak (Sheda) berkata peralihan modal dari Jakarta ke Nusantara merupakan perkembangan positif bagi industri itu.Dengan penubuhan pusat perdagangan di Pontianak, ia akan memberi kekuatan kepada usaha menembusi pasaran serantau di samping turut dapat mempromosikan S-MM2H, program Malaysia Rumah Keduaku di Sarawak, katanya.Menurut Sheda, rancangan Indonesia untuk memindahkan pusat pentadbiran ke Kalimantan Timur memerlukan pembinaan rumah dan pejabat baru kerajaan bagi kira-kira 1.5 juta penjawat awam di Kutai Kartanegara dan Penajam Paser Utara, yang sudah menempatkan kira-kira 900,000 penduduk.Pengerusi Sheda Sim Kiang Chiok berkata ia juga mungkin akan membantu menarik lebih ramai pelajar ke Sarawak.“Dengan program S-MM2H yang disemak semula, kita mungkin akan melihat permintaan bertambah bagi kediaman di negeri ini,” katanya kepada MalaysiaNow.Selain itu, terdapat juga kemungkinan peningkatan dalam pelancongan perubatan kerana kebanyakan bandar di Indonesia masih kekurangan infrastruktur perubatan.Bagaimanapun, katanya, ia bergantung kepada perhubungan antara kedua-dua Bandar raya selain kadar perkembangan pembangunan yang setara antara Sarawak dan Nusantara.Chiok berkata kerja untuk membangunkan Nusantara memerlukan usaha bersama antara semua bahagian di rantau ini.“Perpindahan ibu negara Indonesia ke Nusantara di selatan pulau Borneo akan memerlukan lebih banyak bahan binaan, buruh, jentera, makanan, perkhidmatan, pengangkutan dan penginapan,” katanya.Beliau juga menjangka Sarawak bakal mendapat manfaat daripada rancangan Indonesia dalam usaha mengurangkan aktiviti perlombongan arang batu dan emas bagi menggalakkan penyahkarbonan.Sejak tiga tahun lalu, Sarawak memulakan usaha pengeluaran hidrogen dan pembinaan beberapa stesen bahan api bersepadu di kawasan bandar dan lebuh raya utama.“Kita boleh dapat manfaat dengan membekalkan Indonesia elektrik dan khidmat pakar dalam reka bentuk, pembinaan dan operasi empangan hidro,” kata Chiok, memetik empangan hidroelektrik mega Bakun, Murum dan Baleh di Sarawak.Indonesia mengimport 100 hingga 120 megawatt elektrik dari Sarawak sejak tahun lalu bagi memenuhi keperluan kawasan sempadan di wilayah Kalimantan Barat.Import tenaga elektrik itu adalah berdasarkan perjanjian kerjasama dua hala antara firma elektrik milik negara Indonesia PT Perusahaan Listrik Negara dan Sarawak Electricity Supply Corporation, anak syarikat Sarawak Energy Bhd.


Vaksinasi kanak-kanak bawah 12 tahun bermula tahun depan

Pemberian vaksin Covid-19 keluaran Pfizer BioNTech kepada kanak-kanak berusia di bawah 12 tahun akan bermula pada 2022.Kementerian kesihatan (KKM) memaklumkan buat masa ini, hanya vaksin itu yang tersedia bagi kegunaan kanak-kanak di bawah usia 12 tahun dan sedang menunggu kelulusan regulatori daripada Kesatuan Eropah dan Amerika Syarikat.“Pihak Pfizer juga dijangka mengemukakan data berkaitan pendaftaran penggunaan vaksin untuk kanak-kanak di bawah 12 tahun pada penghujung tahun ini kepada NPRA (Agensi Regulatori Farmasi Negara) untuk penilaian dan kelulusan pendaftaran,” menurut kementerian itu dalam jawapan bertulis yang disiarkan di laman sesawang Parlimen hari ini.Menurut kementerian itu, kerajaan kini dalam proses memperoleh vaksin Pfizer BioNTech untuk kegunaan imunisasi bagi golongan itu memandangkan formulasi yang digunakan berbeza daripada populasi dewasa, tertakluk kepada kelulusan NPRA dan Pihak Berkuasa Kawalan Dadah (PBKD).“Adalah dijangkakan seramai 5.9 juta kanak-kanak akan divaksinasi melibatkan anggaran keperluan kuantiti sebanyak 11.8 juta dos,” menurut kementerian itu.Perkara itu dijelaskan bagi menjawab soalan Wong Chen (PH-Subang) yang ingin tahu sama ada KKM berhasrat memberi suntikan vaksin kepada kanak-kanak berusia lima hingga 12 tahun serta jangkaan ia dilaksanakan.


Serbuan pesta liar di balai polis tahan 4 anggota

Seorang ketua balai adalah antara empat anggota polis yang ditahan kerana berhibur di sebuah balai polis di Kajang petang semalam.Pengarah Jabatan Integriti dan Pematuhan Standard (JIPS) Ibu Pejabat Polis Bukit Aman Azri Ahmad berkata selain anggota polis itu, empat wanita tempatan turut ditahan dalam serbuan pada kira-kira 6 petang itu.“Saya mengesahkan JIPS Bukit Aman ada membuat serbuan di sebuah balai polis di daerah Kajang petang semalam.“Semua lapan individu yang ditahan berumur lingkungan 21 hingga 54 tahun, mereka disiasat kerana melanggar prosedur operasi standard (SOP) kawalan pergerakan dalam Pelan Pemulihan Negara (PPN) manakala empat anggota polis yang terlibat turut berdepan tindakan tatatertib,” katanya ketika dihubungi hari ini.Bernama difahamkan dalam serbuan semalam, empat anggota polis berpangkat sub inspektor, dua koperal dan seorang koperal sokongan bersama empat wanita ditahan ketika sedang berhibur di dalam bilik khas di balai polis berkenaan.Difahamkan dalam serbuan oleh JIPS Bukit Aman itu, polis turut merampas antaranya beberapa botol air disyaki air ketum, botol minuman keras, pembesar suara, lampu disko, mikrofon dan televisyen.Ketika serbuan dilakukan, difahamkan juga bilik itu dalam keadaan gelap dengan lampu disko berputar dan sekumpulan lelaki serta wanita menari dan berkaraoke.Sementara itu, Azri berkata tindakan pegawai, anggota dan orang awam terbabit yang berhibur di sebuah bilik di balai polis adalah menyalahi SOP Covid-19.Beliau berkata pihaknya tidak akan berkompromi dan tindakan tegas akan diambil terhadap mana-mana anggota yang melanggar SOP yang digariskan kerajaan.Siasatan lanjut masih dijalankan, katanya sambil memberitahu JIPS menjalankan siasatan berhubung salah laku dan tatatertib manakala yang lain diserahkan kepada bahagian-bahagian berkenaan untuk siasatan dan tindakan lanjut.


China beli 1.7 juta tan minyak sawit Malaysia

China menyatakan komitmennya untuk membeli 1.7 juta tan minyak sawit dari Malaysia sehingga 2023, kata Menteri Luar Hishammuddin Tun Hussein.Beliau berkata demikian pada sidang media bersama susulan mesyuarat dua hala dengan rakan sejawatannya dari China, Wang Yi, di sini, Selasa.“Kami amat menghargai komitmen China untuk membeli 1.7 juta tan minyak sawit sehingga tahun 2023.“Kami juga membincangkan peluang untuk menjalin kerjasama tiga hala menggunakan produk  berasaskan kelapa sawit Malaysia untuk menangani keselamatan makanan di negara ketiga,” kata Hishammuddin.Pada 2017, Malaysia mengeksport 2.87 juta tan minyak sawit dan produk berasaskan minyak sawit bernilai RM9.42 bilion ke China.Eksport produk minyak sawit ke China juga meningkat 17.8 peratus pada 2019 selepas menurun selama tujuh tahun berturut-turut.Menurut Majlis Minyak Sawit Malaysia (MPOC), eksport minyak sawit Malaysia ke China meningkat 438,747 metrik tan – atau 31.1 peratus – kepada 1,848,433 metrik tan untuk tempoh  Januari hingga Ogos 2020.Mengenai meningkatkan perdagangan minyak sawit Malaysia dengan China, Hishammuddin berkata kedua-dua pihak bersetuju mempromosikan produk minyak sawit yang mematuhi Minyak Sawit Lestari Malaysia (MSPO) dan label Makanan Hijau.Tambah beliau, kedua-dua negara juga sepakat menubuhkan Jawatankuasa Peringkat Tinggi  untuk Kerjasama Pasca Covid-19, yang dipengerusikan bersama oleh menteri luar kedua-dua negara.Pada 2017, Malaysia mengeksport 2.87 juta tan minyak sawit dan produk berasaskan minyak sawit bernilai RM9.42 bilion ke China.Jawatankuasa itu akan mengawasi pelaksanaan semua kesepakatan yang dicapai dalam kerangka MoU, katanya.Beliau menambah antara keputusan lain yang dicapai kedua-dua pihak ialah persetujuan untuk meneruskan perbincangan mengenai  Laluan Hijau Timbal Balik (RGL) bagi memudahkan pergerakan rentas sempadan perjalanan rasmi dan perniagaan kedua-dua negara.“Walaupun pandemik Covid-19 belum berakhir, penting bagi kita untuk merancang dan berbincang lebih awal. Oleh itu, kita akan bersama-sama melancarkan RGL hanya apabila keadaan mengizinkan untuk kedua-dua negara melakukannya,” tambahnya.Beliau berkata Wang juga mencadangkan Malaysia dan China saling melengkapi melalui Inisiatif Jalur dan Laluan (BRI).“Malaysia sekali lagi menegaskan sokongan padunya untuk BRI berdasarkan prinsip saling percaya, menguntungkan dan kesejahteraan bersama,” katanya.Perbincangan turut menyentuh mengenai Kerjasama Ekonomi Komprehensif Serantau (RCEP) dan Kerjasama Ekonomi Asia Pasifik (APEC), kedua-dua negara menunggu penandatanganan RCEP dan pelancaran Visi APEC Pasca-2020 bersama dengan Minggu Pemimpin Ekonomi APEC (AELW) pada akhir tahun.“Di ASEAN, kami menyambut baik kerjasama lebih erat antara China dan semua negara anggota ASEAN. Kami juga menantikan sambutan ulang tahun ke-30 Hubungan Dialog ASEAN-China pada 2021, ” katanya.


Rakyat Malaysia antara 15 kes import tidak bergejala di Singapura

Kementerian Kesihatan (MOH) Singapura mengesahkan satu daripada 17 kes Covid-19 yang diimport di republik seperti yang diumumkan Sabtu, adalah melibatkan seorang lelaki Malaysia berusia 54 tahun.Dilabelkan sebagai kes 58629, pemegang permit jangka pendek yang tiba dari Malaysia untuk projek kerja di negara itu diasingkan sejurus tiba di Singapura, menurut data penuh kementerian berkenaan yang dikeluarkan lewat malam tadi.Menurut kementerian itu, lelaki berkenaan serta 14 kes import lain adalah tidak bergejala, yang dikesan daripada pengawasan dan saringan proaktif.Setakat tengah hari Sabtu, republik ini melaporkan sejumlah 17 kes baru tanpa jangkitan dalam komuniti atau tinggal di asrama, menjadikan jumlah jangkitan kini 58,403.Sehingga kini MOH mengklasifikasikan 1,622 kes yang dilaporkan sebagai diimport; 2,275 kes dalam komuniti dan 54,506 kes melibatkan penghuni asrama.Kira-kira 99 peratus atau 58,274 kes sembuh sepenuhnya manakala 38 kes masih dirawat di hospital dan tiada yang dirawat di unit rawatan rapi.Sementara itu, 62 pesakit bergejala ringan atau secara klinikal sihat namun masih diuji positif Covid-19, diasingkan dan dirawat di fasiliti komuniti.Sehingga kini, 29 orang meninggal dunia akibat komplikasi jangkitan Covid-19 di Singapura, dengan dua kematian pertama dilaporkan pada 21 Mac, manakala kematian terakhir dilaporkan pada 28 November lepas.Singapura menamatkan kluster coronavirus terakhir, iaitu asrama pekerja asing pada 25 November.


Malaysia cadang IPEF tumpu elemen akses pasaran

Malaysia telah menyeru negara-negara anggota Rangka Kerja Ekonomi IndoPasifik (IPEF), khususnya Amerika Syarikat, untuk memberi tumpuan kepada elemen akses pasaran iaitu pembinaan kapasiti dan bantuan teknikal sebagai sebahagian daripada inistiatifnya.
Menteri Kanan Perdagangan Antarabangsa dan Industri (Miti) Mohamed Azmin Ali berkata IPEF merupakan satu instrumen diplomasi ekonomi yang bertujuan mengukuhkan kerjasama di antara negara anggota.
Bagaimanapun, beliau berkata IPEF berbeza dengan Perjanjian Perdagangan Bebas (FTA) lain seperti Perjanjian Komprehensif dan Progresif untuk Perkongsian Trans-Pasifik (CPTPP) kerana ia mempunyai elemen akses pasaran yang jelas.
“Anggota IPEF terdiri daripada negara-negara yang berlatarbelakangkan pelbagai tahap pembangunan yang berbeza.
“Dengan adanya elemen pembinaan kapasiti and bantuan teknikal ini, kita dapat mengurangkan atau menutup ruang-ruang jurang pembangunan di antara negara berkenaaan,” katanya pada sesi waktu pertanyaan menteri di Dewan Rakyat hari ini.
Beliau menjawab soalan tambahan Wong Hon Wai (PH-Bukit Bendera) yang ingin tahu perbezaan antara IPEF dan CPTPP serta bagaimana Malaysia dapat mengimbangkan diplomasi ekonomi dengan China yang bukan anggota IPEF.
Wong dalam soalan asalnya ingin tahu mengenai kedudukan terkini penyertaan Malaysia ke IPEF.
IPEF buat masa ini dianggotai oleh 14 negara merangkumi Amerika Syarikat (AS), Australia, Brunei, Fiji, India, Indonesia, Jepun, Korea Selatan, Malaysia, New Zealand, Filipina, Singapura, Thailand dan Vietnam.
Azmin berkata IPEF mampu meningkatkan daya tahan dan daya saing ekonomi, keterangkaian dan kemakmuran serantau serta membantu proses pemulihan ekonomi negara pasca-pandemik.
Menurutnya cadangan kemasukan elemen akses pasaran tersebut telah dikemukakan semasa mesyuarat dua hari peringkat Menteri IPEF yang diadakan secara maya sejak Selasa.
Dalam pada itu, beliau turut berkongsi kesediaan Malaysia untuk menyertai kesemua empat teras di bawah rangka kerja IPEF iaitu perdagangan, rantaian bekalan, tenaga bersih, penyahkarbonan dan prasarana serta cukai dan anti rasuah.
Katanya penglibatan Malaysia dalam Teras 1 adalah penting memandangkan negara tidak mempunyai platform kerjasama ekonomi dua hala dengan AS selain Perjanjian Rangka Kerja Perdagangan dan Pelaburan (TIFA).
“IPEF dilihat sebagai satu platform yang sesuai untuk kedua-dua negara berbincang mengenai pelbagai perkara berkaitan perdagangan seperti berkongsi usaha menambah baik kedudukan Malaysia dalam Laporan Pemerdagangan Manusia.
“(Kita juga) dapat meningkatkan kerjasama yang erat dengan kerajaan AS bagi meningkatkan keupayaan negara dalam mematuhi peraturan-peraturan dan piawaian antarabangsa terkini dan seterusnya mengurangkan insiden Perintah Tahanan Pelepasan (WRO) kepada syarikat Malaysia,” kata beliau.
Malaysia dan AS memulakan rundingan TIFA pada Mei 2004, namun rundingan tersebut tidak lagi aktif selepas AS, di bawah Presiden Barack Obama memulakan rundingan Perjanjian Perkongsian Trans-Pasifik (TPPA)


Penerbit buku autobiografi Tommy Thomas disiasat polis

Penerbit buku autobiografi, Tommy Thomas mengesahkan telah dipanggil pihak polis untuk disoal siasat dan dirakam kenyataan di Bukit Aman hari ini, berikutan beberapa laporan yang diterima.Pemilik syarikat GB Gerakbudaya, Chong Ton Sin mengatakan tindakan itu dilakukan selepas beberapa pegawai daripada Kementerian Dalam Negeri (KDN) mengunjungi kedai buku milik syarikat itu di Petaling Jaya semalam.“Dia (polis) tanya soalan biasa-biasa saja. Dia bukan siasat saya tapi siasat buku itu,” katanya ketika dihubungi MalaysiaNow, dan menambah dirinya tidak mengetahui sama ada polis menjalankan siasatan terhadap penulisan buku itu atau penerbitannya.Buku autobiografi Thomas “My Story: Justice in the Wilderness” menceritakan pengalamannya sepanjang menjadi peguam negara ketika pentadbiran Pakatan Harapan (PH) selama 22 bulan.Bagaimanapun sejak berada di pasaran, buku itu mengundang kritikan daripada individu yang dinamakan termasuk bekas pegawai Thomas di Jabatan Peguam Negara.Thomas membuat beberapa pengakuan dalam bukunya termasuk cita-citanya untuk menjadi peguam negara sejak 2013 dan sokongan daripada pemimpin tertinggi DAP untuk pelantikannya.Buku setebal 552 muka surat itu ditulis dengan bantuan beberapa ahli politik termasuk Liew Chin Tong dan Syahredzan Johan dari DAP, bekas pengerusi Bersih 2.0 Ambiga Sreenevasan dan ahli perniagaan Kalimullah Hassan dari ECM Libra Group.Versi PDF lengkap buku itu sudah tersebar di platform media sosial termasuk WhatsApp, menyebabkan Chong memberikan amaran tindakan undang-undang bakal diambil kepada sesiapa yang menyebarkannya.Chong menambah, sehingga kini dia tidak tahu siasatan dijalankan di bawah seksyen mana.“Saya tidak tahu mereka siasat di bawah seksyen apa,” katanya.MalaysiaNow sebelum ini melaporkan, Chong bagaimanapun tidak terganggu dengan ancaman tindakan undang-undang, mengatakan buku itu akan terus dijual dan cetak ulang sedang berjalan.Antara yang dikritik Thomas dalam bukunya berhubung beberapa peristiwa termasuk Dr Mahathir Mohamad, pegawai kanan kerajaan, peguam swasta, peguam negara, bekas peguam negara dan speaker Dewan Rakyat.Thomas turut mengatakan beliau tidak meyakini kemampuan peguam-peguam kerajaan untuk menguruskan kes berprofil tinggi termasuk pendakwaan terhadap bekas perdana menteri, Najib Razak.Kenyataan itu menyebabkan Thomas diselar Peguam Negara Idrus Harun yang mengatakan Thomas menghina pegawai undang-undang di Jabatan Peguam Negara.


Kemiskinan haid di Malaysia tidak membimbangkan, kata menteri

Kemiskinan haid di Malaysia dilihat berada pada tahap tidak membimbangkan susulan pemberian tuala wanita sentiasa dilaksanakan oleh kerajaan terutama kepada golongan sasar seperti Orang Asli, B40 dan mereka yang tidak berkemampuan.
Menteri Pembangunan Wanita, Keluarga dan Masyarakat Nancy Shukri berkata pemberian tuala wanita itu dijalankan bagi memastikan kumpulan terlibat berada dalam keadaan bersih sewaktu menjalani tempoh haid.
“Di kementerian, kita memang membantu golongan B40 yang merupakan kumpulan sasar. Kita akan berterusan membantu golongan ini supaya mereka ini tidak ketinggalan memandangkan kita difahamkan ada menggunakan sabut kelapa (sebagai tuala wanita)… ia tidak bersih dan tidak sihat,” katanya
Beliau berkata demikian pada majlis penyerahan cek kepada 10 sekolah dengan masing-masing menerima geran berjumlah RM10,000 melalui dana terkumpul menerusi projek Kotex She Can untuk menjadikan sekolah lebih kondusif bagi pelajar perempuan.
Katanya, program itu memperkenalkan tentang kebersihan haid yang suatu ketika dahulu merupakan perkara jarang dibincangkan kerana perasaan segan dan malu.
Bagaimanapun, katanya sudah tiba masanya masyarakat perlu pandang ke hadapan hal ini dan tidak lagi menganggap ia sebagai tabu supaya remaja wanita dapat mengetahui cara terbaik menguruskan diri apabila berada dalam tempoh haid.
“Dengan adanya media sosial seperti TikTok dan Youtube, ia dapat memberi pengetahuan dan didikan dengan lebih mudah serta dapat diterima oleh masyarakat, malah kaum lelaki juga,” katanya.


Anwar buat keputusan sendiri dalam rancangan terbarunya, kata Guan Eng

DAP akhirnya membuka mulut berhubung rancangan terbaru Anwar Ibrahim untuk merampas Putrajaya, mengatakan presiden PKR itu membuat keputusan sendiri tanpa berbincang dengan parti-parti lain dalam Pakatan Harapan (PH).Setiausaha Agung DAP Lim Guan Eng berkata, ini sebabnya mengapa beliau dan pemimpin-pemimpin PH lain tidak bersama-sama ketika Anwar membuat pengumuman pada 23 September lepas.“Bukankah ia wajar dibuat pihak yang sesuai, berbanding Anwar seorang? Kita bimbang ini akan menjejaskan kewibawaannya, tetapi dia sangat yakin,” kata Lim dalam satu wawancara bersama Malaysiakini yang disiarkan hari ini.“Dia membuat keputusan itu, dan sebab itu kami tidak berada bersama ketika pengumuman. Itu keputusannya sendiri.”Lim berkata, Anwar turut dipersoalkan mengapa membuat pengumuman untuk menumbangkan Perdana Menteri Muhyiddin Yassin tiga hari sebelum Pilihan Raya Negeri (PRN) Sabah.Lim turut mengecam kenyataan dikeluarkan PKR baru-baru ini yang menunjukkan parti pimpinan Anwar itu seolah-oleh memang bekerjasama dengan Umno.Bekas menteri kewangan itu berkata, DAP sudah memberitahu Anwar kerjasama dengan Umno bukanlah satu pilihan.“Kita berlawan dengan Umno. Ketika Pilihan Raya Negeri (PRN) Sabah, di Kota Kinabalu, saya kata kita tak akan bersama dengan Umno di bawah pimpinannya, Ahmad Zahid Hamidi dan Najib Razak,” katanya.“Dia membuat keputusan itu, dan sebab itu kami tidak berada bersama ketika pengumuman. Itu keputusannya sendiri.”“Kita melawan mereka dalam pilihan raya. Kita bersatu dalam hasrat menyingkirkan kerajaan kleptokrat Barisan Nasional (BN) yang diketuai Umno, bagaimana kita boleh patah balik dan bekerjasama dengan mereka?”Pada 21 Oktober, Zahid selaku presiden Umno menggesa “gencatan politik” seminggu selepas Biro Politik parti itu mempertimbangkan semula sokongan terhadap kerajaan Perikatan Nasional (PN) pimpinan Muhyiddin Yassin.Dalam satu kenyataan melalui setiausaha agungnya selepas itu, Saifuddin Nasution Ismail mengatakan PKR menghormati keputusan Umno tetapi parti itu akan terus berusaha “ke arah mengembalikan mandat rakyat” bersama-sama ahli Parlimen yang mempunyai hasrat sama.Kenyataan Zahid dikeluarkan beberapa hari selepas MalaysiaNow mendedahkan Zahid bersama Najib menulis secara sepihak kepada Yang di Pertuan Agong menyatakan sokongan terhadap rancangan Anwar untuk menumbangkan Muhyiddin.Dalam wawancara bersama Malaysiakini Lim menyifatkan kenyataan Saifuddin sebagai “tidak dijangka” dan tidak mencerminkan pendirian PH.Ahli Parlimen Bagan itu berkata, ketika Anwar membuat pengumuman memiliki majoriti “kukuh dan meyakinkan” pada 23 September lalu, DAP difahamkan sokongan diperolehi termasuk daripada beberapa parti politik dan ahli Parlimen secara individu, tetapi bukan Umno.“Pendirian kami dan PH jelas. Anda perlu tanya PKR tentang pendirian mereka,” katanya seperti dilaporkan portal itu.


Belum ada keputusan muktamad isu bubar DUN negeri diterajui PH

Keputusan untuk tidak membubarkan Dewan Undangan Negeri (DUN) yang ditadbir oleh Pakatan Harapan (PH) iaitu Selangor, Negeri Sembilan dan Pulau Pinang jika Pilihan Raya Umum Ke-15 (PRU15) diadakan tahun ini masih terikat.
Pengerusi PH Anwar Ibrahim berkata bagaimanapun, Majlis Presiden PH mahu kesemua negeri terbabit berbincang semula secara terperinci dengan pimpinan parti masing-masing berkaitan isu pembubaran DUN bagi membolehkan komponen PH mendapat persefahaman untuk sebarang keputusan yang akan dibuat nanti.
“Kita masih terikat dengan keputusan Majlis Presiden tetapi kita telah meminta supaya ia secara terperinci dibincang semula dengan pimpinan parti masing-masing supaya ada persefahaman.
“Bincang semula dengan semua parti dan juga negeri... untuk buat keputusan bersama,” katanya kepada media selepas mesyuarat Majlis Presiden PH di sini hari ini ketika ditanya jika terdapat perubahan dalam keputusan sebelum ini berhubung pembubaran DUN.
Majlis Presiden PH sebelum ini memutuskan bahawa ketiga-tiga negeri tidak akan membubarkan DUN jika PRU15 diadakan tahun ini.
Perdana Menteri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober untuk memberi laluan kepada PRU15 selepas diperkenan oleh Yang di-Pertuan Agong Sultan Abdullah Sultan Ahmad Shah.
Semalam, Setiausaha Agung DAP Anthony Loke Siew Fook dilaporkan berkata DAP Pulau Pinang meminta supaya keputusan untuk tidak membubarkan DUN yang dibuat sebelum ini dikaji semula dan dibincangkan dalam mesyuarat Majlis Presiden PH hari ini.
Ditanya jika sudah terdapat keputusan berkaitan perkara itu, Anwar menjawab: “Tak, selalunya kita dalam hal-hal besar, sama ada pimpinan parti bincang dulu, bawa ke Majlis Presiden atau Majlis Presiden berikan kerangka dasar utama, itu disebut garis besar bawa ke pimpinan parti masing-masing.
“Setakat ini, kita masih terikat dengan keputusan yang lalu tetapi masih ada perbincangan,” kata Presiden PKR itu.
 Mengenai rundingan antara PH dengan Parti Ikatan Demokratik Malaysia (Muda) untuk bekerjasama dalam PRU15, Anwar berkata ia positif dan boleh diteruskan.
“Buat masa ini, kerjasama dengan Muda adalah pakatan pilihan raya kerana saya tidak fikir Jabatan Pendaftar Pertubuhan (RoS) akan meluluskan apa-apa buat masa sekarang,” katanya.
Ditanya kemungkinan beliau bertanding di kerusi Parlimen Tambun, Anwar berkata: “Ia adalah antara kawasan yang saya beri perhatian, belum muktamad lagi.”


PH jangan hina penjawat awam

Saya membaca tulisan P Ramasamy bertajuk "Ossified public service badly in need of reform". Dalam ayat mudahnya Ramasamy berkata perkhidmatan awam Malaysia telah lapuk atau tepu dan amat-amat perlu direformasikan.
Tulisan P Ramasamy mengaitkan bahawa jumlah kakitangan awam yang terlalu ramai dan didominasi oleh orang Melayu adalah punca yang menyebabkan perkhidmatan awam menjadi lapuk atau tepu. Beliau seterusnya mendesak supaya “dominasi Melayu” dalam perkhidmatan awam dihentikan.
Jadi hujah P Ramasamy ialah: perkhidmatan awam telah lapuk atau tepu — puncanya kerana perkhidmatan awam didominasi oleh orang Melayu – penyelesaiannya ialah untuk kerajaan PH pimpinan Anwar Ibrahim pecahkan dominasi tersebut.
Ini satu penghinaan kepada perkhidmatan awam dan orang Melayu!
Namun, saya tidak terkejut dengan kenyataan P Ramasamy. Itulah suara hati DAP yang kita tahu amat alergik kepada sesuatu yang didominasi oleh orang Melayu. Apabila DAP menguasai kerajaan, sudah tentulah usaha untuk memecahkan dominasi ini menjadi tumpuan utama mereka.
Perjuangan rasisme atau perkauman melampau sebegini jika tidak dibentung boleh menghancurkan masa depan tanah air yang tercinta ini.
Walaupun DAP cuba menunjukkan kononnya mereka bersemangat Malaysia dan menghormati masyarakat pelbagai kaum, sikap rasis itu ternyata masih amat tebal dalam diri mereka.
Adakah perkhidmatan awam di Malaysia menindas kaum bukan Melayu? Saya fikir kalau benar begitu, P Ramasamy pun tak boleh jadi Professor di UKM kerana UKM “didominasi” oleh orang Melayu. Selain P Ramasamy, ramai juga professor bukan Melayu di UKM, iaitu sebuah universiti yang ditubuhkan atas semangat kebangsaan Melayu.
Begitu juga di kementerian, jabatan dan agensi kerajaan yang lain. Ramai pegawai bukan Melayu diterima masuk dalam perkhidmatan awam dan dinaikkan pangkat atas merit serta kecemerlangan perkhidmatan mereka. Ada yang jadi KSU, TKSU, ketua pengarah dan timbalan ketua pengarah. Ada juga yang menjadi SME dalam bidang kepakaran masing-masing. Ini bukan perkara baharu.
Sekarang P Ramasamy mahu kerajaan campuran PH-BN ini melakukan reformasi dalam perkhidmatan awam. Kita tahu reformasi bagi DAP hanyalah istilah untuk menghalalkan rombakan besar-besaran kepada asas-asas kenegaraan dan perlembagaan negara yang telah sekian lama menjadi pasak yang mengekalkan keharmonian Malaysia sebagai sebuah negara majmuk.
Seperti yang dijangka, Anwar Ibrahim tentunya tidak akan "reprimand" P Ramasamy. Kata beliau sepertimana yang dipetik Malaysiakini, "Tapi kita jangan melarang orang bercakap, memberi pandangan. Boleh (beri pandangan) tapi ia tidak mempengaruhi keputusan DAP dan tidak mempengaruhi keputusan kerajaan,".
Perdana menteri tentunya sukar untuk berkeras dengan DAP kerana parti tersebut mempunyai jumlah kerusi terbesar dalam kerajaan campuran PH-BN. Keberadaan Anwar Ibrahim sebagai perdana menteri adalah atas ihsan DAP. Maka untuk kekal sebagai perdana menteri, hubungan dengan DAP serta aspirasi parti itu mestilah diberi keutamaan.
Cuba bayangkan sekiranya perkara yang menyentuh kaum lain disentuh oleh pemimpin Perikatan Nasional, tentulah berduyun-duyun pemimpin gabungan PH-BN akan menuduh Perikatan sebagai rasis. Tapi bila Abang Besar DAP bersuara yang jelas bersikap perkauman, tiada pula yang kata Abang Besar ini rasis!
Cuma saya nak cakap, kita boleh baca “grand design” kerajaan PH yang di dalamnya ada DAP ini.
Sekilas ikan di air, kita tahu jantan betinanya!
Radzi Jidin adalah ahli Parlimen Putrajaya.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow